Baionan festetako lehen gauean eraso egin ziotela salatu du emakume batek

«Larritasun arineko» gertakaritzat jo du eraso hori fiskalak; Baionako festetan urtez urte salatzen dituzte erasoak

Sexu eraso bat salatu dute Baionako festetan. Patrick Dallenes Baionako suprefetak eta Anne Kayannakis fiskalak jakinarazi dutenez, ustezko erasoa asteazken gauean gertatu zen, eta ostegun gauean jarri zuten salaketa. Salaketaren arabera, emakume gazte bati bortizki heldu, eta sexu ukituak egin zizkioten. Kayannakisen aburuz, «larritasun arineko» gertakaria da gazteak salatutakoa, eta horregatik ez dute hasieratik horren berri eman. Biktimak salaketa jarri du, eta ikerketa abian da jada.

Anuntxi Arana Bortizkeriaren Kontrako plataformako kidea da, eta «kezkatuta» dago gertatutakoarekin. Haren aburuz, gero eta ekintza gehiago egiten dira genero indarkeria saihesteko asmoz, eta herritarrek gero eta kontzientzia handiagoa dute, baina «beti gertatzen dira horrelakoak». Aranak uste du «gizartearen jokaera areagotuta» islatzen dutela festek: «Gizarteak emakumearen irudi jakin bat badu, festetan hori muturrera eramaten da». Beraz, «oinarrian dago arazoa, eta oinarrizkoena aldatu behar da».

Bestalde, Baionako festen ospea nabarmendu du Aranak: «Baionan nahi dena egiten da. Hori da jendeak duen irudia. Irudia zabaldu egin da, eta batzuk horregatik etortzen dira hona».

Baionako festak asteazkenean hasi ziren, eta lehen egunean gertatu zen ustezko erasoa. Lehendik ere izan dira sexu eraso salaketak Baionako festetan. Azkenak 2011. urtean izan ziren; Poliziak bi bortxaketa salaketa jaso zituen. 17 eta 20 urteko bi gaztek salatu zuten sexu harremanak izatera behartu zituztela. 2010ean, 19 urteko gazte batek jarri zuen bortxaketa salaketa. 2007an ere bi bortxaketa eta hiru sexu eraso pairatu izana salatu zuten; eta 2006an, berriz, bost bortxaketa salaketa egin zituzten festetan.

Hiru salaketa berdin

2006ko Baionako festetako bortxaketek oihartzuna izan zuten, bost salaketetako hiruk aitorpen berdinak biltzen baitzituzten. 20 eta 24 urte arteko hiru emakume buruko eta baginako minez esnatu ziren festetan izan eta hurrengo egunean, Baionatik urrun. Inork ez zuen ezer oroitzen, eta ez zekiten noiz urrundu ziren lagunengandik. Medikuarengana joan ziren, eta hark bortxaketaren susmoa baieztatu zien. Bortxatzaileen pilulaz hitz egin zen Baionan, eta bortxaketak saihesteko lantalde bat osatu zuten Baionako Herriko Etxean.

Lantaldea osatu ostean, 2007an, Jean Grenet Baionako auzapezak sexu erasoak saihesteko «gomendioak» eman zizkien biktimei. Grenetek aholkatu zien emakumeei janzkera egokia ibiltzeko, taldetik ez banantzeko, gehiegi ez edateko eta edalontzia zaintzeko, drogarik ez ziezaioten bota. Horren haritik, 2005ean ere zenbait adierazpen egin zituen. Hau esan zuen: «Goizeko ordu txikitan emakumeak tanga erakusten ibiltzeak sexu erasoak errazten ditu». Gizonei edo gizarteari, orokorrean, mintzatu beharrean, emakumeei hitz egitea erabaki zuen Grenetek.


Bergara ezagutzen lehiaketa bihar eta etzi DBHko 4.mailako ikasleendako

Bergarako ikastetxeek, Udalak, Jardunek eta EHBEk aspaldi antolatzen zen 'Bergara ezagutzen' lehiaketari berriz heldu zioten orain dela bi urte. Aurtengoa bihar, eguena, eta etzi egubakoitza, jokatuko da 11:00etatik 13:00etara.

Biharko saioa Aranzadi ikastolan jokatuko da, Matxiategiko eraikinean, eta egubakoitzekoa Ipintza institutuan. Aranzadi, Ipintza eta Mariaren Lagundiko 4.DBH-ko ikasleak izango dira lehian, eta taldeka (hiru ikastetxeetako ordezkariek nahastuta osatzen duten hiru talde) lehiatzen dira bi egunetan.

Antolatzaileen arabera, taldeak hiru eskoletako ordezkariz osatuak egotea oso garrantzitsua da, ohiko ikaskideez gain, beste eskola batzuetako kideekin talde berean arituko baitira.

Lehiaketak hiru zati dauzka: galdera-erantzunak lehenbizi, ikusentzunezko proba jarraian eta bukatzeko, kaleko ginkana.

Galdera eta proba guztiak Bergarari buruzkoak dira: herriko ohitura, historia, industria, auzo, euskara, kirola, natur ezaugarri… Ikasleek euren herriari buruz gauza asko ikasteko aukera daukate horrela.

Talde irabazlea Valdezcaray-ra joango da eskiatzera, martxoaren 10ean.


Sormenaren festa

Eneritz Zeberio, Lasala konpainia eta Alioune Diagne ariko dira bihar eta etzi, Sortutakoak dantza jaialdian

Sortutakoak dantza jaialdiaren bigarren edizioa aurkeztuko du Dantzaguneak bihar eta etzi, Donostian. Bertan, iaz Dantzagunearen babes eta laguntzarekin sortutako hainbat proiektu aurkeztuko dituzte. Horien artean, dantza garaikideko hiru sormen proiektu dira aipagarrienak: Eneritz Zeberioren ON, Lasala taldearen Hooked (Still), eta Alioune Diagneren This Line is My Path. Ikuskizunak larunbatean emango dira, Gazteszena aretoan. Emanaldiak hasi aurretik, Sortutakoak programan zehar igarobideak liburua aurkeztuko du Dantzaguneak. Bertan, sormen proiektuan parte hartu duten egitasmoen laburpenak bildu dituzte, orain arte egindako ibilbidea gogoratzeko. Ondoren, euskal dantza tradizionalaren omenean, Aurtzaka taldeak sortutako Sanjoanetako neskatxen esku-dantza Beasainen bideoa emango dute. Horrekin batera, aurten Dantzaldian parte hartuko duten bi proiektuen izenak jakinaraziko dituzte.

Bestalde, ostiralean, Xabier Iriondoren Homing film laburra estreinatuko dute. Dantzaren bitartez mundu basatitik gizartera egindako bidaia kontatzen du filmak, eta Egiako Reflex gunean emango da, 20:00etan.

Dantza proiektuak bultzatzeko asmoarekin Gipuzkoako Foru Aldundiak sortutako zerbitzua da Dantzagunea, eta, 2011n sortu zenetik hona, proiektuak sortzeko ehun eskaera inguru jaso dituzte.


Lizentziadun afaria kolaboratzaile eta lagunekin

Euskalerria irratiak atzo kolaboratzaileekin afaria egin zuen Katakraken. Giro ederrean joan den lizentziadun lehen afaria.


Parte Zaharreko bizikidetzarako arauak laburbiltzen gida bat prestatu du Parte Zaharrean Bizik

Parte Zaharrean Bizi auzo elkarteak Auzoa, auzo izeneko gida plazaratu du, eta dagoeneko 4.000 etxebizitzatan banatu dute. Gidak dokumentu bakar batean laburbiltzen ditu auzotarrek, merkataritza eta ekonomia sektoreko establezimenduek, eta udalak bete beharreko araudiak. Besteak beste, udal ordenantzak, bizilagunen eskubideak, edo erantzukizun eremuak.

Arau horiek, normalean askotariko araudietan topatu behar dira, eta auzotarrek askotan ez dakite nora joan behar duten gauza bakoitza kontsultatzeko. Gida honek, hain zuzen ere, denak labur eta dokumentu bakar batean jasotzen ditu.

Auzo elkarteak adierazi duenez, «errespetatu beharreko joko-arauak daudela ulertzeko» eta «etsipenaren aurkako» tresna da. Izan ere, Parte Zaharreko auzotarren «osasuna eta bizi kalitatea hondatu» direla uste dute. Era berean,«gazteak joan direla eta ez direla itzuliko» azpimarratu dute, eta «auzoaren nortasun historikoa eta kulturala pixkanaka» desagertzen ari dela.

Argitaratutako gidaren bitartez ohartarazi dute «udalaren betebeharra» dela araudi sektorialak betetzea, emandako baimenak kontrolatzea, ordenantzak betetzen ez direnean ikuskatzea eta jardutea, besteak beste. «Ez dira pribilegioak, bizilagunen eskubideak baizik», nabarmendu dute.


Ipar Koreako hegazkin bat erori da Txinan

Hego Korearen arabera, Ipar Koreako armadakoa da hegazkina, eta Errusiara ihes egin nahian zebilen desertorea zen pilotua. Istripuan hil egin da.

Ipar Koreako hegazkin bat erori zen atzo arratsaldean Txinako lurretan, eta istripuaren ondorioz, pilotua -bidaiari bakarra- hil egin zen. Hego Koreako Yonhap agentziak eman du gertakari horren berri, eta zehaztu du, hegazkina Ipar Koreako armadako eraso hegazkin bat zela, eta Errusiara ihes egin nahian zihoan desertorea zela pilotua. Txinak onartu du Ipar Koreako hegazkin bat amildu dela bere lurretan eta pilotua hil egin dela, baina bestelako xehetasunik ez du eman.

Yonhap agentziak hegazkinaren argazkiak zabaldu ditu, eta Ipar Koreako armadako ikurrak ageri ditu. Agentzia horren arabera, Txinako herritar batek atera eta Internetera igotakoak dira irudi horiek.

Hego Koreak zabaldu duenez, azkenaldian ugaritzen ari dira desertoreak Ipar Koreako armadan, gosearen eraginez.


Zinegotzi, galdera bat dut zuretzat

Telebistako saio ezagunaren moldaketa prestatu eta gaur praktikan jarriko dute ezker abertzaleko zinegotziek. 18:30etik 19:00etara altsasuarrek idatziz egindako galderak jasoko dituzte. Haiek gaika sailkatu eta 19:00etatik aurrera galderak banan-banan erantzunen dituzte galderaren egileari hitz eginez. Saioa aurkezle batek gidatuko du. Hautetsi independentistek galderak eginez parte hartzera deitu dituzte altsasaurrak. "Herri programan genion alkatetza lortuz gero auzoz auzo herri batzarrak eginen genituela". Ezker abertzaleko zinegotziek ekimen horrekin "altsasuarrak udal bizitzara hurbildu" nahi dituzte. Galdera bat dut zuretzat ekimenaren bidez gainera, udalaren osaketari eta lan egiteko moduari buruzko argibideak emanen dituzte. Horrekin batera, Arantza Bengoetxeak, Juanjo Goikoetxeak eta Raul Barrenak galdera guztiak ordenatu bitartean legegintzaldi honetako ibilbidea errepasatuko dute. Bestalde, egungo udalaren egoeraren inguruan azaldu zutenez, "udala ziurgabetasun egoera batean dago eta horrek herriari, zerbitzuei, langileei eta abarri eragiten die". Aurrekontua hil honetan aurkeztea edo bestela konfiantza-mozioa aurkeztea eskatu diote alkatetzako taldeari. "Sarrerak eta gastuak bat etortzen ez diren zirriborroa aurkeztu digu NaBaik". Hautetsi independentistek gogora ekarri zuten 2008ko aurrekontuen luzapenarekin dagoela udala eta "finantza egoera erreala zein den jakitea beharrezkoa da, lehenbailehen".


Lakuntzak Euskal Herriko Aizkorako 2. mailako kanporaketa hartuko du

Lakuntzako festetan, igandean, 18:00etan

Lakuntzako festetan aizkorak hartuko du protagonismoa igande arratsaldean. Hain zuzen ere, Euskal Herriko 2. Mailako Aizkora Txapelketaren kanporaketa jokatuko da, 18:30etik aurrera.


Euskalduna, Aretxabaleta eta Laskorain kontrario

Areto futboleko Gipuzkoako Lehen Mailako Oiartzunek bihar jokatuko du, etxean, Euskaldunaren kontra. 18:30ean da partida, Elorsoron. Sailkapeneko liderrak dira oiartzuarrak. Bigarren Mailako Power Rangersek ere bihar jokatuko du, baina etxetik kanpo. Aretxabaleta izango du kontrario, 17:00etatik aurrera, Eskoriatzako Almen kiroldegian. Hirugarren Mailako DPO Baobabek, berriz, gaur jokatuko du, 20:30ean Elorsoron, eta Laskorain izango du aurrean. Azkeneko bi taldeak sailkapeneko seigarrenak dira, bakoitza bere mailan.


Hazkundea %3 izatera iritsi da Araban, Bizkaian eta Gipuzkoan

Aurreko urtearekin alderatuz 15.600 lanpostu garbi sortu dira, Eustatek emandako aurrerapenaren arabera.


Guardiola

Atzerriko prentsak norberaz zer dioen argudiotzat hartzen ikustera ohituta gaude. Krisia dela eta, familiak gosea pasatzen egotea baino larriagoa da New York Timesek Espainian gosea itzuli dela titular batean agertu bada. Modu berean euskal idazle bat, artista bat, kanpoko egunkari batean aipatua izatea hemengoetan notizia bilakatuko da automatikoki.

Orain badirudi oniritzien ispilua New Yorketik Alemaniara aldatu dela, Pep Guardiola bezala. «Alemaniak txalotu ditu —horixe izaten da aditza— Rajoyk hartutako neurriak». Kaleko solasetan ere, nabaritu dut, Alemania izaten da erreferentzia maizago. «Alemaniako langabezia tasa lau, hiru, bi bider txikiagoa da».

Hasia naiz susmatzen Guardiola Bundesligako talderik hoberena aukeratu izana, hizkuntza ikasteko ahalegin eskerga egin izana eta alemanak liluratu izana ez dela kasualitate hutsa. Madrilgo prentsak ez du zabalduko baina lehen emaitzak jasotzen hasi dira. Süddeutsche Zeitung egunkariko kirol atalari itzuli bat eman eta argi dago keinuak zeri egiten dizkioten: taktika berria saiatu eta «Pep Guardiola emanzipiert sich»; hamaikako berria aurkeztu eta «Guardiola ohne Spanier» (Guardiola emantzipatu da, Guardiola espainolik gabe).


borratzeko

borratzeko

borratzeko odsaijh o


Laboral Kutxa zigortu dute, Aramaioko herritar bati saldutako ekarpenengatik

Arabako Auzitegiaren arabera, eroslea Fagorreko kooperatibista izateak ez du derrigorrez esan nahi ekarpenei buruzko informazio osoa zuenik.

Egun gutxitan Eroskiren eta Fagorren ekarpenei buruz iristen den hirugarren epaia da Arabako Probintzia Auzitegiarena. Espainiako Auzitegi Gorenak BBVA behartu zuen 182.500 euro itzultzera bizkaitar bati, Eroskiren ekarpenak saldu zizkiolako informazio osoa eman gabe; auzitegi horrek berak Laboral Kutxaren aurkako epaia kaleratuzuen, Gipuzkoako bezero bati ekarpenak ongi ez azaltzeagatik.

Argudio horiek berak eman ditu Arabako Probintzia Auzitegiak, hedabideetara helarazitako epaian. Gasteizko epaitegiaren epai bati jarritako helegitean arrazoi osoa eman dio salatzaileari. Horrenbestez, Laboral Kutxak 70.000 euro eta diru horrek sortutako legezko interesak itzuli beharko dizkio Aramaioko 79 urteko herritar bati: 24.000 euro Eroskiren ekarpenetan inbertitutakoak, eta 48.000 euro, berriz, Fagorren ekarpenetan jarritakoak. Ekarpen horien truke Eroskik eta Fagorrek ordaindu zizkioten interesak itzuli beharko ditu bezeroak.

Informazio orri ulergaitzak

Gasteizko epaitegiaren lehen ebazpen batek baliogabe utzi zuen Eroskiren ekarpenen erosketa, baina onartu egin zuen Fagorren ekarpenarena, eroslea kooperatiba horretako langilea izan zenez, finantza produktu horren berri zehatza bazuela erabaki zuelako. Epaiketan, Laboral Kutxak gogorarazi zuen Fagorrek kooperatibisten eta kooperatibista ohien batzarrak antolatu zituela, finantza ekarpenen berri emateko. Kasu honetan, kooperatibistak 1996an hartu zuen erretiroa, eta Fagorren kooperatibista gisa zituen borondatezko ekarpenak finantza ekarpenengatik trukatu zituen 2004ko urtarrilean.

Arabako Auzitegiak, ordea, gogorarazi du bezeroa kooperatibista hutsa izan zela, lehen hezkuntza bakarrik zuela eta ez zuela zertan ulertu ekarpenak erostean emandako informazio orria.

Epaileek diote finantza erakundeetako langileak —kasu honetan, Laboral Kutxakoak—behartuta daudela "jarrera profesional aktiboa" izatera halako finantza produktu "konplexuak" azaltzerakoan, eta ez dela nahikoa informazio orria bezeroari ematearekin, "ulermen zailekoak baitira". Epaileen ustez, informazio orri horietan "ez da argi azaltzen bezeroak kapitala arriskatzen duela" eta ezin duela inbertitutako dirua nahieran berreskuratu.


Berria egunkaria, aiaraldearren ziztada eske

Berria egunkariak eskualdeko euskaldun eta euskaltzaleekin bilera bat deitu du gaurko. Hitzordua Laudioko Basalarrina elkartean izango da, 19:30ean. Batetik, "Zure ziztada behar dugu" kanpaina azalduko dute. Eta, bestetik, Arabako Hitza astekariaren proiektu berria aurkeztu.

Berrialagun bila

Berrialaguna, aurkeztuko duten kanpainaren bidez sortuden figura berri bat da, euskarazko proiektu horri babes ekonomikoa ematen diona. Egunkariak lanean jarrai dezan hilero 10 euroko ekarpena, urtean 100 eurokoa edo 200 eurokoa eskatzen dute. Trukean, Berrialagunen karneta, egunkaria pdfan jasotzeko aukera, Berria Taldearen produktuetan beherapenak, eta hainbat produktu zein zerbitzuetan deskontu bereziak eskaintzen dituzte. Dena dela, edozein kopurutako laguntza ekonomikoa onartzen dutela nabarmendu dute: "Urtean beste edozein kopuru aldi bakarrean edo lautan ordaintzeko aukera dago".

Sektorea, larri

Bestalde, euskarazko hedabideek sektorearen diagnostiko eta erronka komunak aurkeztu dituzte. Euskarazko komunikabideen lana 450.000 lagunengana iristen da. Horretarako, 600dik gora pertsona ari dira lanean ehun hedabide baino gehiagotan. Gogoratu dutenez, komunikazio teknologien garapenak krisi sakona eragin du: "Gogoratu besterik ez dago azken bi urteetan bidean geratu diren euskarazko komunikazio proiektuak: Tipi-Tapa telebista, Geu Gasteiz aldizkaria, Txaparro, Esan-erran irratia, Nabarra...".

Haatik, aurrera begira euskal hedabideek adostutako erronkak agiri batean bildu dituzte. Besteak beste, negozio eredua; lan baldintzak; salmenta, lehiakortasuna eta kalitatea eta erakundeen laguntza beharra nabarmendu dituzte. Era berean, ezinbestekotzat jo dute hedabideen behatoki bat sortzea. Garai zailei bakarka baino taldeka aurre egitea errazagoa dela iritzita, euskarazko komunikabideak elkarlanean jarraituko dutela azpimarratu dute.


Mozorroak trukatzeko aukera egongo da Tabakaleran

Impact Hub Donostiak Emaus Fundazioarekin antolatuta, Mozorro Trueke Market Place azoka egingo dute Tabakaleran, hirugarren urtez jarraian. Azoka kolaboratzaile bat da, non herritarrek euren mozorro zaharrak eraman ditzaketen, beste batzuengatik aldatzeko, eta osagarriak ere eskuratu edo eraman daitezke. Hilaren 20an eta 21ean egingo dute azoka, 10:00etatik 19:00etara, eta sarrera doakoa izango da.

Era berean, mozorro zaharrak konpontzeko eta berriak sortzeko ikastaroak ere egingo dituzte. Horiek ere hilaren 20an eta 21ean izango dira, 18:00etatik 20:00etara, eta hamabost euroko prezioa izango dute. Ikastaroetan parte hartzeko, aurretik izena eman beharra dago, donostia@impacthub.net helbidera idatziz.


Palestinako Gobernuak dimititu egin du

Palestinar Aginte Nazionaleko presidenteak, Mahmud Abbasek, fakzio politiko desberdinetako ordezkariak bilduko dituen Gobernua eratzeko eskatu dio Salam Fayyad lehen ministroari.

Iturri ofizialen arabera, Salam Fayyad lehen ministroak Gobernu berria eratu beharko du Mahmud Abbas Aginte Nazionaleko presidenteak eskatuta.

"Gobernuak dimititu egin du eta ahalik eta azkarren eratuko da Exekutibo berria” adierazi dio Reutersi Ali Jarwai Antolakuntza ministroak. Palestinako Gobernuko iturrien arabera, Mahmud Abbasek talde berria eratzeko eskatuko dio Fayyad lehen ministroari.

Fayyad eta Al Fatako beste ordezkari batzuk aspalditik ari ziren Gobernualdaketa eskatzen. Dimisioa, hain justu, arabiar munduan mobilizazioak sortu diren garaian gertatu da.

Dimititu berri duen Gobernuko 24 postutik 16 bakarrik zeuden beteta, izan ere, bi ministrok kargua aurretik utzi zuten eta beste sei Hamas talde islamiarrak agintzen duen gunean, Gazan, isolatuta daude.

Palestinako Aginte Nazionalak Zisjordanian bakarrik agintzen du 2007az geroztik, Hamasen milizien aurrean kontrola galdu eta gero. Larunbatean iragarri zuen Palestinako Aginte Nazionalak parlamenturako eta presidentziarako hauteskundeak deitzeko asmoa. Hamasek aurreratu du ez duela prozesuan parte hartuko eta emaitzak ez dituela onartuko.


Hizkuntzak munduan

Zenbat hizkuntza hitz egiten dira munduan? Hori da Auzoko egitasmoak aste honetan herritarrei egin dien galdera. Erantzunak kalean aurkituko dituzte zarauztarrek. Kalean bertan topatuko dituzte, baita ere, Auzokoren buzoiak, eta horietan sartu beharko dituzte erantzunak, parte-hartzailearen izen-abizenekin eta telefonoarekin batera. Datorren astean beste galderaren bat egingo du Topaguneakk, eta horrekin batera, aste honetako irabazlearen izena


Belako, Maren, Sara Zozaya eta Ainhoa Larrañaga arituko dira aurtengo ‘Gure Ahotsak’ kontzertuan

Belako taldeak eta Sara Zozaya, Maren eta Ainhoa Larrañaga abeslariek joko dute aurtengo Gure Ahotsak kontzertuan, eta Emakumeen Nazioarteko Egunaren baitan egingo dute, martxoaren 6an. Iaz egin zuten lehen aldiz Gure Ahotsak kontzertua, eta artistikoki Donostian hazitako lau abeslari aritu ziren: Olatz Salvador, Izaro, Sara Mansilla eta Elena Setien.

Iazko moduan, Viktoria Eugenia Antzokian egingo dute aurten ere kontzertua, martxoaren 6an, 20:00etan. Sarrerak eskuragarri daude Donostia Kulturaren webgunean, 16,20 eta 18 euro artean.


Arrokako prozesuarekin ez dago konforme Amara Bai elkartea

Arrokako frontoiaren inguruko Amara Bai elkartearen proposamena.

Amara Bai elkarteari ez zaio gustatu Arrokako prozesua antolatzeko Partaidetza sailak harturiko jarrera. Duela bi aste udaleko ordezkariekin bilera egin ondoren, hitz egindakoa eta adosturiko egitaraua “modu unilateralean” aldatzea kritikatu dute. Elkartearen ezadostasunaren berri eman dugu gaur IRUTXULOKO HITZAn.

Prozesua otsailaren 21ean hasiko da, eta auzotarrek bi proposamenen artetik bat aukeratu beharko dute. Amara Bai elkarteak frontoia mantendu eta egokitzea proposatu du, eta Donostiako Udaleko Hirigintza sailak, aldiz, pilotalekua bota eta plaza bat egitea.

Prozesuaren antolaketan parte hartze zuzenagoa izan nahi dute, eta horretarako, hiru eskaera egin dituzte: auzoko buzoietara bidaliko den liburuxkan bi proiektuen informazioa eta irudiak modu argi batean azaltzea; proposamenen aurkezpena egun berean izatea nahi dute -martxoaren 2an-; eta, prozesua publikoa, gardena eta bidezkoa izatea. Bestalde, horrelako prozesu bat hirian martxan jartzea garrantzitsua izango dela azpimarratu dute.


Ostegunean egingo dute iraileko ohiko osoko bilkura

Ostegunean, irailaren 27an, egingo dute ohiko osoko bilkura udaletxeko batzar aretoan. Hemen dago ikusgai batzarreko gai zerrenda.


Final handiak jokoan

Igandean 9:30ean kategoria txikien finalak jokatuko dira, eta 17:00etan nagusien finalakOlaztiko San Migel elkarteak antolatutako 40. San Migel Pilota Txapelketa igandean erabakiko da, garilaren 24an, Santa Ana festen egitarauaren barruan.Txapelketaren barruan bi txapelketa jokatu dira. Alde batetik, eta Sutegi klubarekin elkarlanean, kategoria txikikoen txapelketa jokatu da. Kasu honetan txikien mailatik hasita gazteen maila arterako lehia izan da. Eta, bestetik, San Migel elkarteak antolatutako kategoria nagusien txapelketa. Azken honetan 4 maila izan dira jokoan: lehen maila, bigarrena, hirugarrena eta afizionatuena.Txapelketa maiatzean hasi zen eta igandean final handiak jokatuko dira, Olaztiko festen barruan. Goizeko 9:30ean kategoria txikietako finalak hasiko dira, eta arratsaldean, 17:00etan, nagusienen txanda izango da. Aipatzekoa da urtetik urtera maila gehiago duela Olaztiko San Migel Txapelketak eta aurten Euskal Herriko txoko ezberdinetako pilotariek parte hartu dutela. Pilotazaleek astebururo astebururo pilotaz gozatzeko aukera izan dute eta, gainera, partida onak eta entretenigarriak izan dira. Horregatik, beste behin ere final estu, lehiatu eta ikusgarriak espero dira.Azken jardunaldiko emaitzak3. maila:Pablo-Galu 18 / Muñoa-Etxeberria 13Arana-Arana 18 / Asier-Koldo 72. maila: Lopez de Zubiria-Felix 18 / Biño-Beñat 14Urko-De Pedro 18 / Javi-Aies 131. maila: Mayo-Araña 7 / Ezkurdia-Arruti 22Urrestarazu-Senar 22 / Mazkiaran-Alustiza 15Afizionatuak: Gailurralde-Garmendia 11 / Flores-Gorriti 22FinalakSutegi-San Migel txapelketako finalak (9:30ean Olaztiko pilotalekuan)-Txikiak: Bergara-Gabirondo (Pilotajauku) / Aristi-Etxeberria (Getaria)-Umeak: Etxeberria-Otaño (Aurrera Saiaz) / Mariñelarena-Igoa (Aldabide)-Kimuak: Aristi-Zenekorta (Getaria) / Riko-Eguren (Abadiño)-Haurrak: Santxez-Erauskin (Aurrera Saiaz) / Otermin-Grados (Pilotajauku)-Kadeteak 1996: Arteaga-Aranguren (Donostia) / Galarraga-Balerdi (Aurrera Saiaz)-Kadeteak 1995: San Sebastian-Olaeta (Gernika) / Gastaminza-Iruretagoiena (Sutegi-Aurrera Saiaz)-Gazteak 1994: Gartzia-Kintana (Sutegi) / Ansa-Otamendi (Pilotajauku)-Gazteak 1993: Azketa-Atxa (Zegama) / Zelaia-Apeztegia (Aurrera Saiaz) 40. San Migel txapelketako finalak (17:00etan Olaztiko pilotalekuan)-3. Maila: Arana-Arana / Pablo-Galu-2. Maila: Urko-De Pedro / Lopez de Zubiria-Felix-1. Maila: Ezkurdia-Arruti / Urrestarazu-SenarAfizionatuak: Ansotegi-Tabar / Flores-Gorriti


Ulmak antolatutako lirika kontzerturako gonbidapenak

Bihar, egubakoitza, emanaldia egingo dute Andeka Gorrotxategik, Gorka Okiñenak eta Maite Marurik Santa Ana antzokian 19:00etan. Kontzertura joan gura dutenak gonbidapena jaso beharko dute turismo bulegoan, gaur, eguena. 50 gonbidapen daude. Lirika kontzertua Ulmaren 50. urteurreneko azken ekitaldia da.


Laurent Tignol: “Ez dago arrazoi juridikorik euskal presoak Euskal Herritik urruti atxikitzeko”

Baionako Instrukzio epaileak BERRIAri esan dio, presondegien helburua gizarteratzea izanik, ez duela inolako zentzurik presoak senideengandik urrun eramateak. Europak Frantzia noizbait sakabanaketarengatik zigor dezakeelakoan dago: "Presoei eman behar zaie duten eskubidea".

Haren aburuz, eragozpenak daude “delitu politikoengatik” espetxean dauden presoei zigor aringarriak emateko, eta preso guztiek eskubide berberak izatea defendatu du: “Ezin da baloratu arrazoia zigorra epaitzerakoan. Arrazoi horrek eragina du soilik zigorra ezartzerakoan pertsona zehatz bati”.

Tignolek dio politika dela gatazka egoera bat konpondu eta bakearen bidean urratsak egiteko oinarria, gerora datozela erabaki judizialak. Hori argudiatzeko, Hego Afrikaren adibideaz baliatu da: “Urrats politikoak egin izan ez balira, ezinezkoa litzateke justiziaren ikuspegitik soilik”; “Mandela ez legoke libre”, erantsi du.

Euroaginduaz ere mintzatu da. “Terrorismoa” zigortzeko irizpideak Frantzian eta Espainian berberak ez direnez, haren iritziz euroaginduak ez du balio euskal presoei ezartzeko. Aurore Martinen auziarekin argudiatu du salbuespen neurri horrek ez duela balio “terrorismoa” zigortzeko: “Euroaginduaren erabilera ez da zuzena”.


Elgetan, langabezia tasa %5,08koa da

Aurreko hilean baino langabetu bat gehiago dago herrian; guztira 25 lagun. Debagoieneko tasarik baxuena izaten jarraitzen dugu.

Debagoieneko datuak


Amezketako pilota jaialdia, gaur, zuzenean, ETB1en eta eitb.eus-en

Bi partiden emanaldien artean, Elx-Eibar Ligako norgehiagokaren laburpena eskainiko da.

Gau gauean, Euskal Telebistako kamerek zuzenean egingo dute bat Amezketako pilota jaialdiarekin, 22:00etatik aurrera. Hasteko, Aritz Lasa-Urruzola eta Jaka-Tolosa bikoteen arteko norgehiagoka eskainiko da, eta eguneko partida nagusia Titin III-Cecilio eta Altuna III-Rezusta bikoteek jokatuko dute. Xabier Euzkitzek, Joxan Tolosak eta Ibon Gaztañazpik egingo dute kontakizuna ETB1en eta eitb.eus webgunean.

Bi pilota partiden artean, Elx-Eibar Ligako norgehiagokaren laburpena egingo du Joseba Urkiola kazetariak.


BMCk aise irabazi du taldekako erlojupekoa

Talde estatubatuarreko Manuel Senni da itzuliko lehen liderra.

BMC taldeak nagusitasunez irabazi du Valentziako Itzuliaren taldekako erlojupekoa La Glea (Orihuela) eta Orihuela artean 38 kilometro burutu ondoren.

Garaipen horren ondorioz Manuel Senni da lehen liderra.

BMCk 43:14ko denbora egin du etapan, bigarren Team Sky izan da 24ra eta hirugarren Quick-Step 52ra.

SAILKAPENA

BMC 43:14

Sky +24

Quick-Step +52

Movistar +1:05

Astana 1:15

LottoJumbo 1:16

FDJ 1:33

Katusha 1:53


Poliziak zazpi orduz bahitu eta jipoitu egin duela salatu du preso ohi batek

Alain Belastegiren arabera, burua estalia zuten 15 pertsonak baso batera eraman, eta diruaren truke eurentzat lan egiteko eskatu zioten


Amestu Amezketa prozesuaren bilera Ugarten

Urrian abian jarri zen Amestu Amezketa parte hartze prozesua, amezketar guztien begirada eta iritziak jaso nahi dituena, eta Amezketako Hirigintzako Plan Orokorra idazteko oinarri izango dena.

Geroztik zenbait bilera egin dira auzotarrekin, eta horiekin jarraituz, udalak bilera antolatu du Ugarteko auzotarrekin. Bilera maiatzaren 11n, ostirala, izango da, 19:00etan, Ugarteko elkartean. Auzotarrei bertara joateko gonbita egin diete udaletik.


Ezbehar batek eragin zuen atzo Ertzaintzaren ibilgailuko eztanda

Txakurrak hezteko zeramaten materiala lehertu zen Barakaldoko aparkaleku publiko batean, "bolbora egoera txarrean zegoelako". Hasieran zabaldu zen atentatua izan zitekeela. Ez zen inor zauritu.

Ertzaintzaren furgoneta batean lehergailu batek eztanda egin zuen atzo gauean, Barakaldoko (Bizkaia) Gernikako Arbola kalean dagoen lurrazpiko aparkaleku publikoan, baina Ertzaintzak jakinarazi du ez zela atentatua izan, baizik eta ezbehar bat. Atzo gauean zabaldu zen atentatua izan zitekeela.

Ertzainek txakurrak garraiatzeko erabiltzen duten furgoneta txikian izan zen gertaera -furgonetak ez du bereizgarririk, dena den-, eta txakurrak hezteko zeramaten materiala lehertu zen. Ertzaintzak gaur esan duenez, "bolbora egoera txarrean zegoen".

Ez zen inor zauritu. Furgoneta gidatu ohi duten ertzainak ez zeuden ibilgailuan eztanda egin zuen unean. Aparkalekuko tiketa ordaintzen ari ziren une hartan. Ertzaintzaren txakur bat furgonetaren barruan zegoen leherketa gertatu zen unean, baina bizirik irten zuen erasotik. Ibilgailuak kalte handiak jaso zituen, eta inguruan aparkatuta zeuden beste sei ibilgailu ere kaltetu ziren.

Aparkalekua eta inguruak itxi egin zituen Ertzaintzak, eta berehala ekin zion inguruak aztertzeari.


Euskadiko Arrantza Txapelketa, hirian

Euskadiko Arrantza Txapelketaren lehenengo jardunaldia jokatuko dute bihar, 15:30etik aurrera, hondartzan. Kirol Arrantza eta Kasting Euskal Federazioak antolatuta bi egunetan ospatuko dute txapelketa, bihar eta hilaren 25ean. Lehia arratsaldean hasiko bada ere, partaideak arrantzan 22:00ak arte izango direla jakinarazi dute txapelketaren antolatzaileek.


Peoi Lan Poltsa. Behin Betiko zerrenda


Gizonezko batek ezkontideari eraso egin dio Getxon

Getxoko gizonezko batek bere ezkontideari sexu-erasoa egin zion joan den zapatuan, apirilaren 4an, Getxoko Udalak zabaldu duenez. Horren aurrean, hainbat herritarrek erasoa gaitzetsi dute, baita Udalak ere.

Getxoko Udalak gaitzetsi egin du zapatuan, apirilaren 4an, auzokide batek bere ezkontidearen eskutik jasandako erasoa eta gogoratu du emakumeen aurkako indarkeriaren biktimei premiazko arreta eta harrera emateko baliabideak eta zerbitzuak daudela; izan ere, konfinamenduak gehiago zaildu dezake indarkeria matxistaren biktima diren emakumeen bizikidetza.

Harremanetarako kontaktuak

Oinarrizko Gizarte Zerbitzuak. Romo-Areeta (944 660 153), Algorta-Neguri (944 660 101) eta Getxo-Andra Mari (944 660 130).

Udaltzaingoa (944 660 202).

Ertzaintza (944 063 420).

Biktimari arreta emateko 24 orduz (900 840 111).

Emakunderen herritarrentzako zerbitzua (945 016 702).

Foru Aldundiaren Gizarte Larrialdiak Koordinatzeko Zerbitzua (944 025 050).


Atxabaltako autobus geltokixak....

Atxabaltako autobus geltokixak....


Burdin zaharrek, tren berria

Larhungo trena ehun urte betetzekotan dela, berritasunak garraiatzen ditu: 2024rako, eraberrituak izanen dira bagoiak, tren motorra eta burdinbidea bera. Prebentziozko mantentze lana arta handikoa da, segurtasunagatik, baina baita trenarean parteak lotzen zailak direlako ere, jatorrizkoak direnez gero.

Larhuneko trena (Sara, Lapurdi) ez da bakarrik turistendako jostailu bat. Ongi gordetzen du haren jokoa. Itsulapikoa betetzeko baizik balio ez duen libertimendua izan daitekeenak, badu prezia dakiokeenik ere: errailetan goiti eta beheiti dabilen mende bateko ondarea baita. Kuriosenek ere nekez atzemanen luketen gordagia badu, satorrak pilaren peko galerietakoa nola. Geltokitik goraxeago, 200 metrora, hor du ohantzea Larhuneko trenak. Bertan da etzaten, hor babesten gauaren atzaparrengandik, eta hor sendatzen baldin eta matxura zerbaitek aldi txartu badu.

Xinaurritegiko mugimenduak betetzen du ateliereko espazio hedatua: ez idurian, tren tipiak tai gabeko artak behar ditu.

Horretarako dute inguratzen hogei langilek, urte guzian. Udan, trenaren erritmoa nola, biderkatzen da ere langile kopurua: 60 ari baitira. Zortzi bagoiek lau tren-ilara osatzen dute, binaka estekan baitoaz. Sei lokomotorrek mugitzen dituzte tren ilarak.

Atelierrak itzulipurdikatze handia bizi du hondar lau urteotan: bagoi eta lokomotorrak osoki zaharberritzen bukatzen ari baitira. Etengabeko mantenu lanek ez baitute denboraren pasearen higadura uxatzen kausitzen.

Izan ere, I. Mundu Gerra baino aitzineko garaikoa da Larhun mendia burutik burura josten duen kremaileraren kontzeptua. Gauzatzeko, ordea, urte batzuk igurikatu behar izan zituzten, Europa inarrosi zuen giza desmasia kolosala itzal zedin: 1924 arte ez baitzuten estreinatu ahal izan.

Burdinbideari ere bizi berria emanen diote heldu den urteko larrazkenetik goiti: errailak, trenbide trabiesak, kremailerak…

Kemen Dagerre enpresa eta mantenu arduraduna pasioz mintzatu da: «Jatorrizko burdinbidea da, duela kasik ehun urtekoa, higatua eta herdoila ez bada ere, osoki aldatuko dugu. Baina ez dakizu zer gerta daitekeen. Baionako Barland burdinolako 1912ko tiradakoa da». Gisa horretan, hezurdura zaharrak burdinbide berria eta ibilgailu zaharberrituak ukanen ditu, eta estreinaldia helduko da justu-justu mende beteko hitzordura: 2024.

Horrekin aski ez, ezantzarekin ibiliko den tren traktore berriak lagunduko dio: trena bera blokeatzen den kasuetan, legeak hala manaturik, bidaiariak ebakuatzeko. Azken hori proiektu gotor baten zati ñimiñoa baizik ez da: Larrun ez hunki kolektiboak geldiarazi baitzuen. «Proiektua ez da aitzinera atera komunikazio akatsengatik gertatu diren mobilizazioek geldiarazirik», zehaztu du Dagerrek. Berez, tren ilara bat eta tren makina bat gehiago sartu nahi zituzten.

Mantenu tematsuak

Baionako Barland enpresarat igortzen dituzte bagoi eta lokomotorrak ere, haiek baitute betidanik mantenu lana egin, eta haiek baitituzte trenen planoak. Dagerrek aitortu du material zaharrarekin lanean aritzea ez dela beti aise: «Zaila da, ez baita trenarentzako piezarik gehiago, beraz, moldatu beharra gara ahal bezala. Horregatik, makinaria zinez ontsa ezagutzen duen nehor ez baduzu, xahu zara!».

Atelierreko langileak oro, beraz, ez dira tren gidariak bakarrik, mekanika eta brikolajean mainatsua den jendea da: «Xitxuketan ari behar izaten dugu! Uzten diguten bitartean; horren alde ari gara borrokan, zeren eta gero eta gehiago eskatzen baitute pieza bakoitzaren trazabilitatea… Bisita teknikoak izugarri zorrotzak izaten dira». Atelierran berean bazuten piezak fabrikatzeko forja: «Galga muinoak hemen egiten genituen, baina trazabilitatea eskatzen digutenez, utzi diogu erabiltzeari, protokoloarengatik. Beraz, pieza hori hemen aldatu bai, baina ez dugu gehiago fabrikatzen». Hala, forjak, atelierreko izarrak, itzali ditu bere brasak.

Ez da harritzekoa segurtasuna nonahikoa izatea, urte arruntetan 300.000 lagunetik goiti garraiatzen baitu trenbideak, hots, sasoi betean 3.000 bat lagun egunka.

Mantenuak lanak ematen ditu: mekanika joko guziak ikustea, neurtu eta aldatu zortzi bagoi eta sei tren makinetan, burdinbideari buloiak aldatzea. Hutsik ez egiteko, zaintza planari leial dagozkie: «Adibidez, hamabost elektrika hesola aldatuko dituzte, zurezkoak mantentzen ditugu mendi paisaia errespetatzeko, nahiz metalezkoek lan gutiago emanen luketen. Prebentziozko lana da batez ere guk egiten duguna: egunerokoa, asterokoa, hilabeterokoa eta urtekoa», xehatu du Dagerrek. Negu oroz motorrak desmuntatzen dituzte, haien egoeraz jabetu eta araberan ekiteko.

Dagerre mintzo den bitartean, bagoiaren borta tindatzen bukatzen ari da langilea: burdina beltzez, zurari, berriz, lasura eta berniza hedatzen dizkio. Bagoiaren aitzinaldean, itsasontzi zaharrenak diruditen argiak deigarriak dira. Alta, ez dira martxan, baina badute proiektua haiek berpizteko: «Entseatzen gara dena jatorrizkotik atxikitzen, baina batzuetan behartuak gara aldatzera, halakoetan gogoz kontra izaten da. Zinezko joia da tren hau».

Mixel Larzabal Xomin-ek buruz daki zein den egun guzietako mantenu lana: duela 41 urte bertan lanean ari baita. «Lehen ekipoak makinak ongi prest uzten ditu: olio hein guziak egiaztatzen dituzte. Hala ere, gidaria ailegatzen delarik, motorra barnetik ongi begiratzen du, kutxen olio heinak egiaztatzen ditu, hutsik balitz bakarren bat betetzeko. Bi minutuko afera izaten da».

Itxurak bertzerik badio ere, hastapenetik elektrikoa izana da: trifasikoa; ikatzak ez du egundaino elikatu tren makina: «Oso berezia da: bi harik eta burdinbideak dute elektrika garraiatzen. Upatzen den trenak berreskuratzen du jausten ari den trenak sortzen duen elektrikaren %30. Suitzan fabrikatu zituzten», xehatu du mantenu arduradunak.

Birazka azkar

Tren makinek dena pareka dute: bi motor, bi enbrage bolante, bi gurpil hortz, bi arrasta… Dena binaka. Gidatzeko ere bai, txoferrak baitu bere laguntzailea. Bietan aritu izana da Xomin, bere ibilbide oparoan. Baina arrasta zaindari gisa hasi zen, sasoiko gisa lehenik, bizpahiru urtez, gidari izan arte. Arrasta zaindariak badu munta handiko rola: «Goitikoan bidea zaintzen duzu. Beti baita oinezkoren bat burdinbidean, edo harri edo kabal bat. Halakoetan, baduzu tirrinta, gibelean den txoferrari eta laguntzaileari abisatu eta trena geldi dezaten. Biziki lanjerosa izaten ahal da: trena burdin bidetik atera baitaiteke edo nehor kolpatu».

Xomin gidaria da orain, hala, ardura handiko lana du: «Tirrintak jo eta trena ez baduzu gelditzen, ardura osoa zuk duzu».

Tren traktore berriak ekar lezakeen laguntza ez du ukatzen, alta, mesfidati da: «Ageriko larrialdietarako bakarrik baliatuko duten, edo are jende gahiago garraiatzeko. Jendea baita jada aski. Geroak erranen». Izan ere, laugarren trena ekarri zutelarik ez baitzuten langile berririk hartu: «presentzia detektore automatikoez ordeztu» baitzituzten.


Langileriaren aldarriak herriko kaleetan barrena

Manifestazio jendetsuak eman zion amaiera atzo arratsaldean LAB sindikatuak antolatutako Borroka Asteari. Honen bitartez, eskualdean dagoen egoera ekonomikoa eta lan baldintza prekarioak salatu ziren. Ingemar ez ixteko ere eskatu zuten.

Atzo arratsaldean, LAB sindikatuak eskualdean antolatutako Borroka astearen azken eguna izan zen. Honetan bi ekintza nagusi egin zituzten.

Goizean, Usurbildik atera eta eskualdeko herrietan barrera kotxe karabana izan zen.

Eskualdeko egoera ekonomikoa eta enpresen lan baldintzak salatu zituzten.

Bereziki, Usurbilgo Ingemar enpresak bizi duen egoera atera zuten kalera. Langileak gaurtik aurrera greban daude eta bideragarritasun plan bat eskatu diote enpresari Usurbilgo lantegiak martxan jarrai dezan. Egoera hau dela eta 'Ingemar ez itxi!' kartela irakurri ahal zen karabana osatzen zuten kotxeetan.

Manifestazioa herrian zehar

Bestalde, arratsaldean, eskualdeko manifestazioa izan zen Lasarte-Orian.

'Langileok bideak batuz!' lelopean, Okendo plazatik irten eta erdialde zein Zumaburu auzoko kaleak zeharkatu zituen. “Prekarietatea, hiltzailea” eta “Lan-istripua, terrorismo patronala” bezalako aldarriekin gaur egungo lan-baldintzak salatu zituzten. Era berean, Usurbilgo Ingemar ez ixteko eskatu zuten.


Nagore Elu ondarrutarrak irabazi du Zamudioko BTT lasterketa

Nagore Elu kirolari ondarrutarrak Bizkaia Kopa Trail ligako 7. etapa irabazi du, BTT kategorian. Ondarrutarra, hain zuzen ere, domekan [azaroak 13] Zamudion jokatutako proban onena izan zen.

Elu pozik agertu da lorpenagaz, eta triatloiko eta raid lasterketetan lehiatzera ohituta baldin badago ere, ez du sekula mendiko bizikletako proba batean lehiatu. “Horrelako proba batean parte hartu dudan estreinako aldia izan da, lagunartean ibili izan naiz orain arte beti. Egia esan, lehia probatzeko asmoagaz joan nintzen bertara”.

Nagore Elu, lasterketako saria eskuan. Argazkia: Aitzol Barrondo

Probari dagokionez, eguraldi txarrak nahikoa zaildu zuen lasterketa bera. Parte hartzaileek 20,22 kilometroko ibilbidea osatu behar izan zuten, eta ondarrutarrak nabarmendu duenez, oso teknikoa izan zen. “Proba bera oso teknikoa zenez, ondo moldatu nintzen. Polita iruditu zitzaidan lasterketa bera ere. Hori bai, euri asko egin zuenez, basa asko zegoen, eta zikin-zikin eginda amaitu nuen proba”.

Nagore Elu basaz beteta, proba ostean. Argazkia: Aitzol Barrondo


Txelisi egunean ordu batzuetan kartzelatik ateratzeko baimena eman dio Auzitegi Nazionalak

Espainiako Espetxe Zaintzak luzatu zuen Auzitegi Nazionalera preso donostiarrak berak egindako eskera.

Jose Luis Castro Espainiako Auzitegi Nazionaleko epaileak baimena eman dio Jose Luis Alvarez Santacristina Txelis (Donostia, 57 urte) euskal presoari egunean hainbat orduz kartzelatik atera ahal izateko. Txelisek berak eskatu zuen kartzelaldi arindua, eta legezko baldintzak betetzen direlakoan Espainiako Espetxe Zuzendaritzak luzatu zion eskaera Auzitegi Nazionalera.

Zigor Kode zaharraren arabera "indarkeria terrorista gaitzetsi" eta "biktimei barkamena eskatu" behar da neurri hori jaso ahal izateko. Txelis Langraizko espetxean dago orain, bigarren graduan.


Amaieraraino borrokan, baina fruiturik ez


Iker Beristain: “…denon artean lortu dugu!”

[cc-pd Iker Beristain - Etengabe] Ezezagun bati zuzentzen naizen lehen aldia da. Bai, zuri, garaipentxo hau posible egin duzun hori. Ez da erreza eta askotan, lerroen bitartez esan nahi dena, behar bezala azaltzea ez da lan makala izaten. Nik ez dut ohiturarik, baina azken asteetan bizi izan dudana, behingoagatik, lotsa alde batera utzi eta lerrotxo hauek helarazteko barne-beharra sentitu dut. Gure poza zurekin konpartitzeko, eskuratu dugun barne-indarra zuri helarazteko eta zergatik ez, jaso dugun elkartasuna eskertzeko… Lortu dugu! Azaroaren 10ean, Jaretxoren bisita baimena onartua izan zeneko berria jaso genuen. Epaileak berak, espetxera fax bitartez bidali zuen. Bai lagun. gure osasuna jokoan jarri eta borrokan mantentzera behartu gintuen epaile berbera. Argazkian, kalean ere izan zuen isla Beristainek abiatutako borrokaldia.

…denon artean lortu dugu! Bai LeVert epaileari, bai espetxeko zuzendariari ere, egoerak eskuetatik ihes egin zien eta presio handia sumatu zuten. Gure osasun egoerak, herrian burututako ekimen desberdinek eta Euskal Herritik helarazi dizkiezun gutunek mugitzera behartu zituzten.

Beste behin ere, espetxe-borroka eta kaleko indarrak norabide berberean uztartuta eta ahalik eta esparru gehienetan presioa eraginez, helburuak lorgarriak direla ikusteko eta dastatzeko aukera izan dugu. Denon artean lortu duguna aurrekari bat izango delakoan nago eta presoon duintasuna erasotzen duten bakoitzean, aurrean izango gaituztela jakin behar dute. Bai, eraso oro erantzun beharra dugu. Duintasuna, itxaropena bezalaxe, sekulan galdu behar ez den beste oinarrizko zutabe horietako bat delako.

Bai lagun, lortu dugu. Eta ez dut uste, halako beste kasu baten aurrean, jarrera berdina izango dutenik. Hortan datza gure garaipentxoa. Oraingoan Jareri egokitu zaio, baina bihar Perutxo izan daiteke eta berak hala nahi duenean, batez ere aitatxo edo amatxo ezagutzeko egin beharko duen bidai luzeari aurre egiteko prest dagoenean, joateko eskubidea izan beharko luke eta ez epaile batek agindu edota onartzen duenean.

Bihar, azaroak 18, alaba altzoan hartzeko aukera izango dut eta hori lagun ezezaguna, hori… ezin izango dizut lerroen bitartez azaldu. Badira hitzek azaltzen ez dituztenak eta biharko une hori, horietako bat izango delakoan nago. Unea iritsita, hitzik esateko gai izango naizenik ere, ez dakit. Hala ere, alaba eta bikotearekin bat egingo dudan iskin honetatik, Jaretxoren masusta musurik potolo-potoloenak bidaltzen dizkizugu eta gure irripar, zein zorion negar-malkotan, hitzez azaltzeko gai izan ez naizena irakurtzerik izango duzu.

Besterik gabe, urtarrilaren 8an Bilboko kaleetan berriro elkar ikusiko dugulakoan, besarkada estu-estua eta herrian egindako lana eta borrokagatik esker beroenak bidaltzea baino ez zait gelditzen.

Bitartean, bien bitartean, beti alai… beti bidean aurrera jarrai.

…denon artean lortuko dugu!

Beris

Meaux-ko espetxetik, 2010eko azaroaren 17an.

Etengabe agerkari digitalak atzo argitaratutako Iker Beristain preso algortarraren gutuna.


Arkupeko harrerako eta liburutegiko hutsuneekin kezkatuta dago EH Bildu

Kultura etxeko harrerako eta liburutegiko zerbitzuarekin kezkatuta agertu da EH Bildu. Hiru lagunek utzi egin dute lanpostua eta diote hutsune horiek betetzeko zailtasunak daudela: "Horregatik, irailaren 25, 26 eta 27 arratsaldeetan itxita egon da liburutegia". Lanpostuen behin-behinekotasuna dela arazoaren arrazoia uste dute, eta Udal Gobernuari eta langileei proposamena egin diete.

"Uda aurretik sei langile genituen Arkupen bere funtzionamendua bermatzeko (harreran eta liburutegian), horietako bost behin behinekoak ziren. Udan, hiruk utzi egin zuten lanpostua beste leku batera joateko lanera. Horien hutsunea betetzea ez dabil izaten erraza eta zenbait arazo ere sortu ditu; astean, esaterako, hiru arratsaldetan itxi behar izatea", adierazi du EH Bilduko bozeramaile Ion Albizuk.

Egoera hori konpontzeko behin behinekotasunarekin bukatu beharra dagoela uste dute EH Bildukoek, eta proposamena egin diete Udal gobernuari eta langileei: "Hirigintzan arkitekto tekniko batentzat lanpostua aterako duela Udalak aprobetxatuta, Arkupeko harrerarako zein liburutegirako lanpostu bana ateratzea proposatzen dugu". Harrerako kasuan bigarren lanpostu bat ateratzea ere proposatu dute "hutsunea sortzen denean", eta hala, bi postu finko egongo lirateke jardun osoz eta beste bat, behin behinekoa, jardun erdiz.

Liburutegiari dagokionez, gaur egun funtzionario bat dago egun osoko jardunarekin, eta uztaila artean beste bi lagun egon dira, behin behinekoak, egun erdiz. "EH Bildutik proposatzen dugu %100eko jarduneko plaza finko bat ateratzea: liburutegiko harrera zein kudeaketa egiteko. Egoera ez dela egonkorra eta langileei kalte gutxien egiten dien unea delako orain dela momentua uste dugu. Aurreikuspen hau aurretik ez eduki izana da harritzen gaituena".


Txakolin ezberdinak dastatzeko aukera izan zen Santa Barbara elkartean

Larunbat eguerdian Txakolinarekin zita egin zuten Santa Barbara elkarteko lagunek eta animatu ziren herritarrek. Lau txakolin ezberdin dastatzeko aukera izan zuten, horietatik hiru Getarikoak eta bat bizkaitarra. Txakolina laguntzeko pintxoz betetako mahaia ere jarri zuten.


Herri kirolak

Gazetako erregenak jaien barne, bihar eguerdiko 12:30ean. Aitzol Atxutxa, besteak beste.


Europako funtsak gal ditzake Hegoaldeak Espainiak defizit muga urratzeagatik

Espainiari egiturazko funtsak izoztuz gero, Nafarroari eta EAEri halakorik ez aplikatzeko eskatu dio Izaskun Bilbaok Bruselari. Hemen egonkortasun ituna bete dela esan du.


Alzheimerraren inguruan informazioa jasotzeko aukera izango da bihar Afagi elkartearen eskutik

Urriaren 8an Alzheimerrarekin elkar-bizi hitzaldia eskainiko dute elkarteko kideek Kultur Etxean

Larunbatean, irailak 21, Alzheimer gaixotasunaren munduko eguna da. Hori dela eta Afagi Elkarteak Gipuzkoako Foru Aldundiarekin batera informazio mahaiak eta jardunaldiak antolatu ditu irailaren 13tik urriaren 25era bitartean Gipuzkoako txoko ezberdinetan.

Orion, bihar, irailak 19, osteguna, informazio mahaia ipiniko dute Alzheimerraren inguruan informazioa jaso nahi duen ororentzat, Herriko Plazan. Bestalde, urriaren 8an, Alzheimerrarekin elkar-bizi hitzaldia eskainiko dute Afagi elkarteko Antton Elosegik eta Maria Victoria Lucero psikologoak. Kultur Etxeko areto nagusian izango da hitzaldia, arratsaldeko 18:00etan.


Amaiurrek manifestazioa deitu du murrizketa ekonomikoen kontra

EAEko hiru hiriburuetan eta Nafarroan egingo dute. Manifestazioan beste modelo bat aldarrikatuko dute, "subiranotasun politikoan eta ekonomikoan" oinarritutakoa.

Aralarrek, EAk, Alternatibak eta ezker abertzaleak manifestazioa deitu dute otsailaren 11rako EAEko hiru hiriburuetan eta Nafarroan. Manifestazioan Gobernuko neurri ekonomikoen kontra protesta egingo dute eta "aldaketa soziala" aldarrikatu: "subiranotasun politikoan eta ekonomikoan oinarritutako eredua".

Manifestazioa prentsaurrekoa iaragarri dute Amaiur osatzen duten alderdietako ordezkariek. Bertan izan dira Pello Urizar (EA), Oskar Matute (Alternatiba), Dani Maeztu (Aralar) eta Txelui Moreno eta Maribi Ugarteburu (ezker abertzalea). Manifestazioaren leloa "Erantzuna gure esku. Erabakia gure esku" izango da.

Urizar eta Matute bozeramaile lanetan aritu dira eta deialdia Amaiurrena bakarrik ez dela esan dute, koalizioa osatzen duten guztien "hausnarketatik" sortu delako.

Egoera "oso larria"

Era berean, argi utzi nahi izan dute otsailaren 4an Bilbon eta Donostian murrizketen eta azpiegitura handien kontra deitutako manifestazioak babestu egiten dituztela, horiei konpetentzia egiteko inolako asmorik ez dutela azpimarratuta.

Matutek azaldu duenez, manifestazioa deitu dutenek egoera ekonomikoa "oso larria" dela uste dute, eta horri aurre egiteko "ekimen guztiak gutxi direla" gaineratu du.


Martxoak 4 arte, oliba olioa eskatzeko

Kanpaina berri bat jarri du martxan Errigorak, #ESKUTIKeskura, Nafarroa hegoaldeko euskalgintza eta nekazariak laguntzeko. Oliba olio bidoiak jarri dituzte salgai, 5 litroko bidoietan. Martxoak 4 arte dago eskatzeko aukera, eskaera orriak AEKn entregatuta.


Nazarenos del Norte taldekoak, legea eta mugak hautsiz

Itxialdiko egun hauetan, denetariko proposamen eta ekimenak ari dira sortzen. Nazarenos del Norte musika talde ordiziarrak ere, bere aletxoa jarri du, Judas Priest taldearen Breaking the law abestiaren bertsio bat eginda. Taldeko kide bakoitzak bere etxean bideoa grabatu eta bideoklip ederra osatu dute:


Aizkora eta harri-jasotze txapelketei errepasoa

Arribe-Atallun hamabi aizkolari elkartu ziren, igandean, Urrezko Aizkolarien Banakako Txapelketaren hirugarren jardunaldian. Elorriaga IIa. eta Zelai IV.a pasa ziren aurreko kanporaketetatik, baina lehengoan izen gehiago zeuden, tartean, Pellejero, Jokin Alkizalete asteasuarra eta Eneko Saralegi. Azken bi horiek sailkatu ziren, hurrengo kanporaketarako.

Egur Sportek antolatzen du txapelketa eta 70 bat aizkolarik eman dute izena bertan. Aurreneko bi saioetan asturiarrak, madrildarrak, segoviarrak... maila horretakoak etorri dira. Maila txikia dute, eta hamabinaka ari dira egiten kanporaketak. Azken honetan, ikusi dugu bigarren maila ingurura iristen diren aizkolariekin hasi direla, eta hemendik aurrera izen ezagunak izango dira txapelketan.

Jokin Alkizaleteren afizioa aizkora da, eta horrelako txapelketetan aritzen da. Ikusi izan dut, 5 metroko altueran, aizkoran eta oso poliki egiten du. Txapelketetan, aizkolari hobeekin aritzen delako edo, iruditzen zaigu ez dela oso ona izango. Baina, txapelketa honetan 40 aizkolari pasatu dira, eta bera sailkatu da.

Hurrengo kanporaketan bigarren mailako batzuk izango dira, eta hor lehia beste maila batean sartzen da. Baina, lan motzak direnez aurrenekoa egiten dute kana-erdikoa zeinek lehenago moztu, eta gero, finalean, kana-erdiko bat eta 45 ontzako bat ebakitzen dute, hobea den norbaiti adar begia ateratzen bazaio, kanporatua izan daiteke. Behin txapelketak aurrera egiten duenean, lan luzeagoak izaten dira, eta hor, normalean, onenek ez dute akatsik egiten.

Zarauzko Bi Harri Txapelketa

Igandean Zarauzko Bi Harri Txapelketa ere egin zuten. Mollarri eta Jai Txiki, 117 eta 120 kiloko itsas-harri baldarrak, jaso behar izaten zituzten. Zazpi minutuko txanda dute, eta aurrena bat eta gero bestea jaso behar izaten dute. Berezia da, beraz, txapelketa.

Hamar parte hartzaile izan ziren, eta irabazlea aurreko urteko bera: Hodei Iruretagoiena Izeta IV.a, 23 jasoaldirekin. Aimar Irigoien parte hartzen ari bazen ere, ezustekoa izan zenik ere ezin esan. Harri baldarrekin asmatu behar izaten da, eta Irigoienentzat lehendabiziko aldia zen. Ezustekoa izan zen, kolperik gabe igotzen zituela, eta azkenean asko kostatzen zitzaion horrela jasotzea, eta pixka bat nekatu egin zela esango nuke. Hala ere, 22 jasoaldi eman zizkion, eta bigarren egin zuen.

Ez da ahaztu behar, Izeta IV.ak apustua jokatuko duela, Goikoetxe harri-jasotzailearekin, maiatzaren 4an, Azpeitian. Hura ezberdina izango da: hamar minutuko hiru txanda, 125 kiloko kubikoarekin. Oso sentsazio onak erakutsi zituen, Izeta IV.ak, igandean, bere lanak egin ondoren, arnasa aldetik-eta, oso ondo geratu baitzen.

Txapelketa oso polita izan zen. Josu Urbietak lehenengo aldia zuen, eta 13 jasoaldi egin zituen, eta Mielgo madrildarrak 15 egin zituen. Ondorengoak 18 jasoaldi egin zituen eta, irabazi zuenak, 23. Beraz, bost jasoaldi horietan ia denak sartu ziren; oso txapelketa estua izan zen. Jende aldetik erantzun oso ona izan zen. Laugarren aldia da antolatzen dela, eta aurten izan zen ikusle gehien, eta ikuskizuna bikaina izan zen.

Aurrera begira, maiatzaren 5ean izango da Gorostidi Harria Txapelketa, Adunan, eta horren berri ere emango dugu, herri kirolen tarte honetan.


Otxandioko Oihandi abesbatzaren bisita izango dugu larunbatean

Bi abesbatzek emanaldia eskainiko dute Joan Bataiatzailea Deunaren elizan, baina zalantzarik gabe, otxandioarrak izango dira emanaldiko protagonista. Kontzertua arratsaldeko zortziak laurden gutxiagotan izango da.

Bi abesbatzen ekimenez antolatu dute larunbateko emanaldia. Alegian eskainiko dute lehendabizikoa eta Otxandion izango da bigarrena udazkenean.

Estilo desberdineko doinuak eskainiko dituzte biek ala biek, baina euskal abestiek toki nabarmena izango dute.

Alegiarrak izango dira lehenak abesten. Ohi bezala, Garbiñe Orbegozo herritarraren gidaritzapean abestuko dute. Bost doinu eskainiko dituzte: Pier Paul Berzaitzen “Baratze bat”, Eva Ugalde donostiarraren “Begi urdin”, Antonio Machadoren poeman oinarritutako “Cantares”, eta bi euskal doinu ezagun abestuko dituzte bukaeran: “Nerea izango zen” eta “Mutil txaleko gorri”.

Otxandioko Oihandi abesbatza entzungo dugu segidan. Ahots nahasiko abesbatza da, 1970ean sortua. Hainbat emanaldi berezietan parte hartu du. Esate baterako, emanaldi sinfoniko-koraletan parte hartu izan du beste abesbatza batzuekin batera: “Astarloa Cantata”, “Iparragirre Hegalaria” edota Otxandioko Felipe Arrese Beitia olerkariaren heriotzaren mendeurreneko ospakizunetan parte hartu zuen.

Zortzi obra abestuko dituzte Leire Amenabarren zuzendaritzapean. Euskal kantutegian oso ezagunak diren hainbat doinu abestuko dituzte, besteak beste, “Maitia nun zira”, “Oi ama Eskual Herri”, “Oilarra kukurrukuka” edota Alexander Lesbordesen “Kantuz”.

Beste era bateko obrak ere prestatu dituzte bizkaitarrek. Esate baterako, Robert John musikagile estatubatuarrak eginiko bertsio bat, “The lion sleep tonight”, “Go down Moses” izeneko beltz espirituala edota Haendelen pieza bat.

Bi abesbatzek “Agur jaunak” elkarrekin kantatuaz amaituko da kontzertua. Ondoren, afari legea egingo dute bi koruek herriko Txintxarri Elkartean.


Andrezaharra online

Solasaldi hunkigarria izan dugu Mari Luz Estebanekin gaur arratsaldean. Datorren ikasturtean aurrez aurre elkartu ahal izango dugulakoan, amaitu dugu aurtego irakur-urtea. Laster emango dizuego datorren ikasturteko programazioaren berri.


"Pausu doinuak" ikuskizunaren bideo osoa, hemen ikusgai

Otsailaren 24an taularatu zen "Pausu doinuak" ikuskizuna Amurrio Antzokian, Aiara Dantza Taldearen, Amurrioko Musika Eskolaren eta Amurrioko Musika Eskolaren eskutik. Hemen ikusi daiteke emanaldiaren bideoa osorik.


Beasaingo 24 elkartek eta norbanakok erosi dituzte Korrikako kilometroak

Korrikako kilometroa erosi duten Beasaingo eragileak atzo elkartu ziren, petoak jaso eta taldeko argazkia ateratzeko. Guztira herriko 24 elkarte, erakunde eta norbanakok egin dute kilometroa erosteko ekarpena. Beasainen 07:08an sartuko da Ezkiaga auzotik, eta 07:38an aterako da, Senperetik barrena, Lazkao aldera.

Kilometroa erosi dutene artean da Goierriko Hitza egunkaria; 2217. kilometroan hartuko du lekukoa, eta Igartza hoteletik Irizar tabernako biribilguneraino eramango du.

Korrikaren Beasaingo kilometroak:

2216. (07:08) Aterpe tabernatik Jokin Telleria denda parera.

Lekukoak CAF LAB, CAF Enpresa Batzordea (2 km) eta CAF ELA.

2217. (07:14) Goleta taberna paretik Irizar tabernako biribilguneraino.

Lekukoak: Andramendi ikastola, Alkartasuna Lizeoko gurasoak, Goierriko Hitza eta Aurkaka eta Ostadar dantza taldeak.

2218. (07:21) Anzizar tabernaren ondoko zubitik Fremap pareraino.

Lekukoak: Beasain Kirol Elkartea, Indar LAB, Indar Electric, GH LAB eta GH langileak.

2219. (07:25) Tren geltokitik Usurbe tabernaraino.

Lekukoak: Eun Group, Bealak, EAJ, Beasaingo Udala, Arrano kultur elkartea eta Beti Bizi.

2220. (07:32) Goiztiri AEK euskaltegitik Gernika pasealekuko frontoiraino.

Lekukoak: Aizkorri Mendizale Elkartea, Murumendi Eskola, EH Bildu, Anonimoa eta Intxaurpe elkartea.


'Lurpeko altxorrak' argazkiarendako lehen saria

Urbasako Parke Naturalean dagoen Cristinos kobazuloan Iker Aizkorbek ateratako argazkiak Nafarroa Ezagutu 2017 lehiaketako lehen saria irabazi du. Lurpeko altxorrak argazkiak, Nafarroan ezkutuan dauden altxor horietako bat azaleratzen du.

"Zailtasuna duen argazkia da; oso iluminazio gutxi daukalako. Toki oso ezaguna ez izatearen baza horrekin jokatzea erabaki nuen. Lehengo aldia izen zan kobazulo batera sartu eta argazkiak ateratzen aritzen nintzela, baina emaitzak ikusi nituenean, ez zela azkenengo aldia izango garbi gelditu zitzaidan. Eta orain, gainera, saria.. pufa; oso pozik nago argazkiak emandako emaitzarekin", kontatu du Iker Aizkorbek.


Xanpainaren aparra

Nafarroan, jende anitz geunden aspaldi handitik haserrea erakusteko irrikan. Jende anitz, “nor gara gu” errateko gogoz egunero hutsaren pare uzten gaituzten guztiei. Nork gu gidatua falta. Hilabeteak behar izan ditugu atertzen ez duen ostiko sailari nola edo hala erantzuteko. Hilabeteak, bizi seinaleak emateko. Urte erdia baino gehiago, ganorazko zerbait antolatzeko. Egin egin dugu. Baita uste ez genuen arrakastaz egin ere.

Zenbat jende atera ginen karrikara joan den maiatzaren 15ean Nafarroako Gobernuaren hizkuntza politika salatzera? Ezin zehatz jakin. Hango jendetzak handikeria bat botatzeko aukera ematen zuen. Kopuru eder eta borobil bat, biharamunean auzo edo lankide erdaltzalearen muturrera misil baten gisara jaurtitzeko modukoa. Antolatzaileek, ordea, ohi ez bezala, ez dute ibilaldi jendetsuaren baloraziorik batere egin. Parte-hartzaile kopuruaren zenbatespenik ere ez zuten eskaini. Diario de Navarrak egin du gure ordez: 15.000 lagun, itxuraz. Egia izatera, Iruñeak aspaldi ikusi duen kale-agerraldirik handiena izanen zen. Gu apaletsi nahian ari zen, alabaina, nabarristen egunkaria. Gehiago izan ginen, hagitzez gehiago. Halako bi, gutienez; halako hiru, zenbaiten aburuz.

Ekitaldia burututa, besta giroa nagusi zen Alde Zaharreko ostatu eta karrikaburuetan. “Bazen garaia!”, hemen. “Bazen tenore!”, han. Hurrengo egunetan ere, aspaldiko partez, burua tente ibili da nafar euskaltzalea. “Ederra lehengo egunekoa, ezta?”. “Bai jauna, hori jendeketa!”. Geroztik etorri diren ospakizun eta elkarretaratzeetan –Sortzenena, konparaziorako, hilaren 23an– nabari izan da goraldi hori, jendez eta giroz, urteetako beheraldiaren ondoan. UPN ere ohartu da, ez zaio batere gustatu. Miguel Sanzek bere politika amiñi bat ere ez duela aldatuko jakinarazi digu jadanik. Ikusiko. Aspaldiko partez, motibatua eta mobilizatua dabil hemen euskara zokoraturik ikusi nahi ez duen jendea. Gogo berritu hori adierazteko biderik batere izanen ote dugu, ordea? Ez da gauza segurua.

Manifestazioak bere korapiloak izan ditu. Lehenbizi, premia sumatu behar zen. Ez zen, nonbait, hain begi-bistakoa. Ez da erraza izan xede eta leloetan adostasuna lortzea. Aspaldi olioztatu gabeko makineria abiarazten, lanak. Urrats horietan guztietan erre da denbora, luzearen luzez lagun bat baino gehiago amorrarazterainokoa. Ahalegin handia egin da, beraz. Eta ahalegina hain handia izanik, logikak nahi zuen horren pareko izatea errentagarritasuna ere. Eguna inportantea baitzen, baina hura bezain inportantea, biharamuna.

Harrigarriki, pankarta tolestearekin ahitu zaizkigu indarrak. Inor ez da gelditu arrakasta kudeatzera. Ez zegoen, nonbait, aurreikusia. Beharbada gehiegizko kalaka ez zen komeni, jendea nazkatzeko beldurrez-edo. Izan den isiltasuna, ordea, ez da normala ez parte onekoa. Errana da, antolatzaileak balorazio triste bat ere eskaini gabe itzuli ziren katakunbetara. Alderdi politikoen usadioa da bazterrik bazter ibiltzea etekin politiko bila; orain, berriz, doi-doi egin dute adierazpenik. Iduriz, badute aski lan beren proiektuak salbatzen eta elkarren kontra aritzen. Batarekin eta bertzearekin, ez da hedabideetan islatu –are gutiago biderkatu– hemengo euskaltzaleak bere baitan sentitu duen poza. Hainbertze ohitu gara mutu egotera, ez baitakigu gure alegrantziak adierazten ere.

Arrakasta erdia baizik ez da kukurrukuka ibiltzeko balio ez duen arrakasta. Gauzak behin ongi eginen, eta xanpainaren aparrari bezala gertatu zaigu oraingoan ere. Zalaparta eta espantuen ondoan, hutsa. Ez dugu biharamunaz pentsatzen duen jenderik. n


Baserri giroak kalea hartzen dueneko festa

Milaka lagun espero dituzte gaur Urretxu eta Zumarragako Santa Luzia ferian. 451 postu eta landa giroko hainbat jarduera izango dira

Euskal Herrian nekazarien eta abeltzainen feria ezagunik bada, Santa Luziakoa da haietako bat, ezbairik gabe. Abenduaren 13a iristen den aldiro jartzen dute zita ekoizleek Zumarragan eta Urretxun (Gipuzkoa). Denera, 451 postu izango dira aurten; 297 Zumarragan eta 154 Urretxun, non denetariko jeneroa izango duten salgai. Behinola, abelburuak eta lurrak emandako hamaika produktu trukatzeko egun markatua zen egutegian, eta horrek bizirik iraun arren, batez ere, festarako eguna da gaurkoa herri bientzat.

Hala azaldu du Mikel Serrano Zumarragako alkateak: «Baserritar mundua kaletar mundura gerturatzeko eguna da. Finean eta muinean, hori da egungo Santa Luzia feriaren zentzua». Herritarrek «jai egun handi bat» bezala bizi dutela dio, eta bakoitzak bera «asetzen» duen horretan hartzen duela parte; izan azoka, idi proba, pilota partida edo izan kaleko giro bizia.

XIX. mendearen erdira arte Urretxun egin ohi zen feria. Baina ordutik Zumarragarekin «eskutik helduta» antolatu dute, eta, Serranok dioenez, esparru ugaritan egun duten lankidetzarako «oinarriak» finkatu ditu horrek.

Oihartzun zabaleko azoka

Zumarraga eta Urretxuko kaleak hartzen baditu ere, jaiaren oihartzuna urrunago iristen dela dio Serranok. Inguruko erosle zein bisitari ugari erakartzen dituelako batetik, baina, batez ere, hasiera-hasieratik kanpoko ekoizleak hartu izan dituelako. «400 postutik gora betetzen dituztenak eskualdeko ekoizleak dira gehien bat; baina bizkaitar asko etortzen da, baita iparraldetik ere, eta erlazio hori sustatzeak ere badu bere balioa», nabarmendu du. Urterik urte huts egiten ez duten ekoizleak dira horietako asko, eta «bezero finkoak» lortu dituzte Santa Luziako plazan. «Halako feriekin erlazioa duten Espainiako Estatuko beste puntu batzuetakoak ere etortzen dira; Burgostik odolkia ekartzen dutenak, Ciudad Realetik almendra garrapiñatuak ekartzen dituztenak... Garai batean zaldi eta abere tratanteak etortzen ziren, eta Palentziatik ekartzen zituzten euren abelburuak». Horrek feriaren «dimentsioaren neurria» ematen duela uste du alkateak.

Ganaduak eta zaldi okelak garai batean zuen pisua ez du gaurko Santa Luziak, nahiz eta hura den oraindik feriaren abiapuntua, Serranoren arabera. Dioenez, hausnarketa bat egiten ari dira aurrera begira «horri buelta bat emateko; abelburuen erakusketak beste feriek ez duten indarra duelako Santa Luzian». Azken urteetan ekimen «berritzaileekin» osatu dute eguneko jarduera programa, «jende gaztea jaian sartzeko». Argazki rallya eta Non dago Wally? lehiaketa dira horren adibide. Bertako produktuen saskia izango da saria. Hala, «bertan ekoitzitakoa bertan kontsumitzearen aldeko apustua» erakutsi nahi dute.

Eguraldi hotza eta bustia dago iragarrita egunerako, baina ez du alkatea askorik larritzen: «Hotzik gabe ez dago Santa Luzia egun peto-peto bat».


Gesto Por la Pazeko Fabian Laespada, asteleheneko 'Egun On Euskadi'n

Aitzol Zubizarretaren galderak erantzungo ditu.

Astelehen honetan, Fabian Laespada Gesto Por la Pazeko bozeramailea ETB-2ko 'Egun On Euskadi' albistegira hurbilduko da eta indarkeriaren amaieraren inguruan hausnarketa sakona egingo du, aurrerantzean eman beharreko pausuen gaineko bere ikuspuntua emanez.

Horrez gain, Juan Mari Gastaca, Josean Izarra eta Iñaki Gonzalezek egun eguneko gaien inguruko solasaldia egingo dute eta Vanessa Sanchezek, bere aldetik, eguneko albisteen berri emango du.

'Egun On Euskadi' goizeko 08:00etatik aurrera ETB-2n.


Zineforum feminista egingo dute Azkoitiko Matadeixen, uztailean

Azkoitiko Sostenipe talde feministak antolatuta, Matadeixen Zineforum feminista egingo dute uztailak dituen lau astearteetan. 21:00etan izango dira film emanaldi guztiak. Uztailaren 4an, asteartea, emango dute lehen filma: Yes, we fuck! Aniztasun funtzionala eta sexualitatea uztartuko dituzte lehen emanaldian.

Paris is burning izango da uztailaren 14an emango duten filma. 80. hamarkadan New Yorkeko transgenero komunitateak sortutako azpikulturaren argazkia isladatuko dute filmean. Uztailaren 21ean, berriz, El agua sagrada filma eskainiko dute. Emakumearen gorputzak isurtzen dituen “ur sakratua” bilatzeko, squirtingaren praktika Ruandako kulturan nola egin duten erakutsiko du filmeak.

Laugarren eta azken emanaldia, berriz, uztailaren 28an izango da; Fóllame filma eskainiko dute Matadeixen. Virginie Despentesen nobela polemikoan oinarritutako filma da azken hori. Antolatzailek ikus-entzuleei gogorarazi diete maskararen erabilera nahitaezkoa izango dela Matadeixen.


“Erabakitziak libriago egitten gaittu” ekitaldia, Gure Esku Dagok antolatuta

Soraluzeko Gure Esku Dagok kantua, margoa eta dantza uztartuko dituen ekitaldia antolatu du abenduaren 29rako (eguena). Udaberrian egingo den galdeketari begira “herria girotu eta soraluzetarren parte hartzea sustatzea” izango du helburu.

2017an zehar, Euskal Herriaren etorkizun politikoaren inguruan iritzia agertzeko herri-galdeketak egingo dira Euskal Herriko 137 herritan, eta 520.000 herritar baino gehiagok izango dute euretan parte hartzeko aukera. Soraluzen udaberrian egingo dute galdeketa, Debabarreneko beste herri batzuekin batera (Eibar, Elgoibar, Deba, Mutriku…).

Prozesua abiatzeko ekitaldia

Galdeketa prestatzeko prozesuari hasiera emateko, abenduaren 29an, “Erabakitziak libriago egitten gaittu” ekitaldia antolatu du Soraluzeko Gure Esku Dagok: “herria girotu eta soraluzetarren parte hartzea sustatzeko”. Ekitaldia antzokian egingo da, arratsaldeko 19:00etan, eta aurreratu dutenez, kantua, margoa eta dantza uztartuko dituen emanaldia eskainiko du hainbat soraluzetarrek. Herriko hainbat artistek parte hartuko ei dute.

Ondorengo hilabeteetako zereginak

Ondorengo hilabeteotan, galdeketa prestatzeko antolatuko diren gainerako ekimenen abiapuntua izatea nahi dute. Hurrengo zeregina herritarren sinadurak batzea izango da: Soraluzeko biztanlegoaren %10ak, 400 pertsonak, galdeketaren alde sinatzea. Ondoren, galdeketan egin beharreko galdera zein izango den zehaztuko dute, eta, azkenik, galdeketa egin ahal izateko azpiegitura tekniko guztia prestatu beharko dute: errolda, berme batzordea, boto kutxa… Azaroan aurkeztu zuten herritar taldeak gidatuko du prozesua.

Lan taldeak dei egin nahi die soraluzetar guztiei, galdeketa prestatzeko prozesuan parte har dezaten. Lehenengo hitzordua abenduaren 29an izango da, antzokian.


Ukrainan eraitsi zuten hegazkinaren zatiak jasotzen hasi dira

Herbehereek izango dute horretarako ardura, eta, esan dutenez, hainbat egun beharko dituzte errekuperazio lanak burutzeko.

Herbehereetako adituak uztailean Ukrainan eraitsi zuten hegazkin malaysiarraren zatiak jasotzen hasi dira errusiazaleen kontrolpean dagoen gunean, ikerketaren buru den Herbehereetako Segurtasun Batzordeak jakinarazi duenez.

"Gaur hasi dira MH17 hegaldiaren hondakinak berreskuratzen", adierazi du Sara Vernooij Batzordeko bozeramaileak ohar batean.

Azaldu duenez, erakundeak fuselajearen errekuperazioaren eta garraioaren ardura du "hegazkinaren erorketaren arrazoiak aztertzen ari den ikerketaren baitan".

Vernooijen esanetan, hainbat egun beharko dituzte errekuperazio lanak burutzeko, "inguruneko segurtasun eta beste baldintza batzuen baitan". Dena den, egunero baldintzen ebaluazioa egingo dute.

Bertatik berreskuratzen den materiala inguruko toki batera eramango dute eta handik Kharkiv hirira, lehendabizi, eta Herbehereetara gero.

Ohar batean, lehen eguna arazorik gabe joan dela azaldu dute. "Baldintzek uzten badute, errekuperazio lanek jarraipena izango dute bihar", gaineratu dute.


Hiru motorrak martxan

Confebaskek espero du 2016an aurtengo hazkunde erritmoari eutsiko zaiola, barne eskaerari Espainiakoa eta Europakoa ere batu baitzaizkio.Langabezia %13ra jaitsiko dela iragarri du

Baikortasun neurtu batekin egingo dio aurre Confebaskek 2016. urteari, «krisiaren garairik txarrenak atzean geratu eta aro berri bat» hasi dela uste baitu. Garai berri horri «hiru motorrak martxan dituela egingo dio aurre euskal ekonomiak, aurreko urteetan ez bezala», Roberto Larrañaga Confebaskeko presidentearen hitzetan. Hauek dira hiru motorrak: nazioarteko eskaria, Espainiako ekonomiaren hazkundea eta Arabako, Bizkaiko eta Gipuzkoako kontsumo eta inbertsio propioak. Hiruren eskutik, barne produktu gordina erritmo txukun batean haziko da datorren urtean (%2,6), eta langabezia, pixka bat jaitsi —%14,5etik %13ra—.

Aurten bezala, zerbitzuak izango dira ekonomiari bultzada emango diotenak (%2,8). Hazkunde tasa horretatik oso gertu geratuko da industria (%2,5), hiru merkatu nagusien eskaeraren eskutik —EAE bera, Espainia eta Europa—. Aurten, industriako sektore gutiz gehienak daude positiboan —botikak eta plastikoak izan ezik—, eta, horri esker, ekoizpen gaitasunaren %80 erabiltzera iritsi da industria —kopururik handiena 2008az geroztik—. Edonola ere, krisiaren aurretik baino %23 gutxiago produzitzen dute hiru lurraldeetako industriek.

Ahulguneak ere badaude: gorabidean diren herrialdeen moteltzeak nazioarteko merkataritza txikitu du, eta esportazio (-%1,5) eta inportazio (-%3,4) txikiagoak eragin.

Oro har, nazioarteko ekonomiarekin kezka azaldu zuen Larrañagak, atzo Bilbon egindako agerraldian. «Etxerako lanak ondo egin dituzten bakarrak AEBak izan dira». Munduko ekonomia %3,1 haziko da aurten, iaz baino bi hamarren gutxiago. «Ekonomiak garapen egokia izateko, gutxienez %4ko hazkundea izan beharko luke».

Krisia apaltzearen beste bi adierazle aipatu zituen Eduardo Aretxaga Confebaskeko zuzendariak atzo Bilbon. Batetik, enplegua erregulatzeko dosierrak %52,6 gutxitu dira urtebetean, 1.309tik 620ra. Bestetik, lan gatazkak «azken hamabost urteetako minimoetara» jaitsi dira. «Krisi honetan zerbait desberdindu bada, enpresariek eta langileek erakutsitako heldutasuna desberdindu da. Enpresariek ez dituzte langileak galdu nahi izan, eta langileek ez dute enpresa galdu nahi izan».

Administrazioei hainbat eskaera egin zizkien Confebaskek: inbertsioetan laguntzeko, austeritatetik suspertzera igarotzeko, eta «erakunde sendo eta egonkorrak» sortzeko. Enpresen gaineko zerga jaitsierari ere ez liokete muzin egingo. «Agian ez da zerga txikiak izateko garaia, baina ez dugu gure ingurukoek baino gehiago ordaindu nahi».


«Ez da azkena izango»

Jose Luis Mendilibarrek Eibarren luzaro jarraitzeko asmoa azaldu du datorren sasoiko kontratua sinatu berritan. «Garbi nuen berritu nahi nuela», esan du


Begoña Martinez durangarrak domina bi irabazi ditu beteranoen atletismo txapelketan

Zilarrezko eta brontzezko banarekin itzuli da Salamankatik.

Durango Kirol Taldeko (DKT) Begoña Martinez durangarrak domina bi irabazi ditu master mailako Espainiako txapelketan: zilarra altura jauzian (1.41 metro) eta brontzea 60 metro hesietan (9.93). Dominak irabazteko balio izan dioten markak kontuan hartzekoak dira. Martxoaren 19tik 24ra Madrilen izango den master mailako Europako txapelketan proba konbinatuetan parte hartu gura du.

Azpimarratzeko lana egin du Salamankan DKT-n dabilen Aurora Perez madrildarrak ere. Urrea irabazi du 800 metrotan eta Espainiako errekor berria ezarri du F-60 kategorian: 2.51.11. Urte biko lesio batetik sasoi betean itzuli da eta, gaur egun, Espainiako 20 errekorren jabe da. Gizonetan, Javier Sobera brontzearekin itzuli da pisu jaurtiketan (11.39). Sonia Oceja, aldiz, dominen atarian geratu da luzera jauzian.

Bidezabal atletismo taldeko Cristina Teixeirak urrezko domina irabazi du pisu jaurtiketan eta F-35 kategorian.

Begoña Martinez brontzezko dominarekin:

Auroa Perez urrezko dominarekin:


Pepe Rei kazetaria hil da

Egin egunkariko ikerketa sailaren zuzendari izan zen Pepe Rei, eta 1998an Garan jarraitu zuen, Egin itxi ostean. 2000. urtean Ardi Beltza aldizkaria sortu zuten, eta Rei bertako zuzendaria zen, 2001. urtean Baltasar Garzon epaileak aldizkaria ixteko agindua eman zuen arte. 2001eko urtarrilaren 18an atxilotu zuten Ardi Beltzaren Oreretako egoitzan, eta urte bereko uztailean askatu zuten, akusazioak ezin izan zituztelako frogatu. Intxaurrondoko Guardia Zibilaren kuarteleko tortura kasuak argitaratzeagatik zen ezaguna, eta bere bulegoa behin baino gehiagotan miatu zuen poliziak, Espainiako Gobernuaren eta Eusko Jaurlaritzaren aginduz.

2002ko abuztuan auto istripu bat izan zuen Reik, eta kazetaritza utzi behar izan zuen. Loiolan bizi izan da bere azken urteetan, eta 21. Korrikan, 2019an, lekukoa eraman zuen bere auzoan.


Barkosek EAJren proposamena eskertu du, baina Talde Mistoan izango da

"Guk Geroa Bai gure talde parlamentarioan sartzea nahi dugu. Hori da geure nahia", esan du Josu Erkoreka EAJren Kongresuko bozeramaileak proposamena egin eta ostean.

Uxue Barkos Geroa Baiko diputatuak EAJk bere taldean izateko egin dion proposamena eskertu du baina, nabarmen duenez, bere koalizioaren apustua "Talde Mistoan ahots propioa izatea da".

"Gure ustez, horrela, gure hautesleriaren interesak hobeto babestuko ditugu" esan du Barkosek. Hala ere, euskal taldeak, hainbeste urteko bidea izanda, Geroa Bairekin bere lekua partekatu" nahi izatea "ohore handia" da, Geroa Bairen bozeramailearen hitzetan.

EAJk legealdi honetan Diputatuen Kongresuan izango duen taldean sartzeko eskaintza egingo dio Uxue Barkos Geroa Baiko diputatu nafarrari.

"Guk Geroa Bai gure talde parlamentarioan sartzea nahi dugu. Hori da geure nahia", esan du Josu Erkoreka EAJren Kongresuko bozeramaileak alderdiak lortu dituen beste lau diputatu hautetsiekin egiaztagiriak aurkeztu baino lehen.

Geroa Bairi eskaintza egin eta gero, "koalizioa bera izango da eskaera onartu edo bere eserlekuarekin zer egingo duen erabakiko duena", erantsi du.

Jeltzaleek Barkosi egin dioten lankidetza eskaintza, hain justu, indar parlamentarioak taldeak osatzeko estrategiak prestatzen ari diren garaian jazo da, datorren abenduaren 13an osatuko da Parlamentua.

Amaiurrek eta UPyDk esaterako, ez dituzte talde parlamentario propioa osatzeko baldintzak betetzen. Izan ere, diputatu kopuru nahikoa izan arren, exijitutako boto portzentaia ez dute betetzen. Hori kontuan izanda, Amaiurrek Nafarroan 0,14 puntu falta ditu eta Rosa Diezen alderdiak, berriz, Estatu osoan 0,31 puntu.

Amaiurri talde propioa izatea baimenduko liokeen aukeretako bat Geroa Bai eurekin batzea izango litzateke, izan ere, azken hauek Nafarroan botoen % 12,84 lortu zituzten.

Azken erabakia Kongresuko mahaiak izango du, eta bertan gehiengoa PPk izango du. EAJk araudia malgutasunez interpretatzeko eskatu dio.

Uxue Barkos Geroa Baiko diputatuak EAJk bere taldean izateko egin dion proposamena eskertu du baina, nabarmen duenez, bere koalizioaren apustua "Talde Mistoan ahots propioa izatea da". "Gure ustez, horrela, gure hautesleriaren interesak hobeto babestuko ditugu" esan du Barkosek. Hala ere, euskal taldeak, hainbeste urteko bidea izanda, Geroa Bairekin bere lekua partekatu" nahi izatea "ohore handia" da, Geroa Bairen bozeramailearen hitzetan.EAJk legealdi honetan Diputatuen Kongresuan izango duen taldean sartzeko eskaintza egingo dio Uxue Barkos Geroa Baiko diputatu nafarrari. "Guk Geroa Bai gure talde parlamentarioan sartzea nahi dugu. Hori da geure nahia", esan du Josu Erkoreka EAJren Kongresuko bozeramaileak alderdiak lortu dituen beste lau diputatu hautetsiekin egiaztagiriak aurkeztu baino lehen. Geroa Bairi eskaintza egin eta gero, "koalizioa bera izango da eskaera onartu edo bere eserlekuarekin zer egingo duen erabakiko duena", erantsi du. Jeltzaleek Barkosi egin dioten lankidetza eskaintza, hain justu, indar parlamentarioak taldeak osatzeko estrategiak prestatzen ari diren garaian jazo da, datorren abenduaren 13an osatuko da Parlamentua. Amaiurrek eta UPyDk esaterako, ez dituzte talde parlamentario propioa osatzeko baldintzak betetzen. Izan ere, diputatu kopuru nahikoa izan arren, exijitutako boto portzentaia ez dute betetzen. Hori kontuan izanda, Amaiurrek Nafarroan 0,14 puntu falta ditu eta Rosa Diezen alderdiak, berriz, Estatu osoan 0,31 puntu. Amaiurri talde propioa izatea baimenduko liokeen aukeretako bat Geroa Bai eurekin batzea izango litzateke, izan ere, azken hauek Nafarroan botoen % 12,84 lortu zituzten. Azken erabakia Kongresuko mahaiak izango du, eta bertan gehiengoa PPk izango du. EAJk araudia malgutasunez interpretatzeko eskatu dio.


Gipuzkoako SOS Haur Lapurtuak elkartearen aldeko mozioa onartu du Udalak

Haur lapurtuen kasuak ikertzen laguntzeko eskaera onartu zen atzoko plenoan. Plenoan izan ziren SOS Haur Lapurtuak elkarteko hainbat kide, tartean senide bila dabiltzan Mertxe Aizpurua eta Ana Carlota Dominguez zumaiarrak. Hemen irakur dezakezue joan den azaroan bien kasuei buruz Baleike aldizkarian argitaratu genuen erreportajea. Honela dio Gipuzkoako SOS Haur Lapurtuak elkarteak EAJ-PNV udal taldearen eskutik aurkeztutako mozioak:


Bularreko minbizia garaiz detektatzeari buruzko hitzaldia Ibarran

Katxalin, bularreko eta ginekologiako minbizia duten emakumeen elkarteak eta Ibarrako Udalako Gizarte Zerbitzuen Sailak

bularreko minbizia garaiz antzemateari buruzko hitzaldia antolatu dute. Hizlaria Katxalin elkarteko kide bat izango da, eta jorratuko diren gaiak ondorengoak izango dira: minbiziaren arrazoiak, tratamenduak, eta prebentzioa. Hitzaldia datorren asteartean, hilaren 26an, 17:00etan izango da, Ibarrako kultur etxean.

Bularreko minbizia garaiz atzemateari gero eta garrantzi gehiago ematen zaio, eta honi buruz informatuta egotea funtzeskoa dela azaldu dute.


Arkupeak Elkarteak hainbat bazkide omenduko ditu hilaren 24an Donezteben

9:30etik aitzinera autobusak izanen dira Doneztebera joateko

Arkupeak erretiratuen elkarteak azaroaren 24an Donezteben eginen duen bazkaria aprobetxatuko du zenbait herrietako ordezkari eta zuzendaritza batzordeko kideri omenaldia eskaintzeko. Zehazki, zuzendaritza batzordeko Joaquin Goikoetxea Azkona, 87 urteko beratarra; Jose Urrutia Grajirena, 87 urteko Saldiasko delegatua; Anuntxi Agesta 92 urteko etxalartarra, batzordeko kide ohia, delegatu ohia eta aldizkariaren animatzailea eta Jose Paul Corrales etxalartarra, hau ere idazkaria, delegatua eta zuzendaritza batzordekoa izandakoa, omenduko dituzte. Gisa berean, hil ondoko omenaldia eskainiko zaie Ezkurrako Pantxito eta Rosario Gorostiaga Escala anai-arrebei. Pantxito zuzendaritza batzordeko kidea izan zen, delegatua eta bilkuren animatzaile handia eta bere arreba, Ezkurrako delegatua izan zen.

Azaroaren 24ko egitarauari dagokionez, autobusak 9:30ean abiatuko dira Goizueta eta Zugarramurditik; 10:00etan Irun, Leitza eta Ezkurratik; Bera, Etxalar, Elizondo eta Almandoztik 10:15ean eta Zubieta, Sunbilla, Oronoz eta inguruetatik 10:45ean.

11:30ean Meza emanen da Doneztebeko parrokian, aurten hildako bazkideen omenez. Ondotik bertsolariak arituko dira eta segidan hitzaldien txanda etorriko da. Gero, omenaldia eginen da kiroldegian eta leku berean, bazkaria. Bazkalondoan, 16:30etik 19:00etara dantzaldia izanen da eta 19:15ean autobusak etxera abiatuko dira.


Alavesek nagusitasunez irabazi dio Valladolidi

Joseluk, Pinak eta Lucas Perezek sarturiko golei esker etxean puntuak eskuratzen jarraitzen du.

Alaves Mendizorrotzean jokaturiko partidetan puntuak eskuratzen ari da. Esaera dioen bezala "etxean otso, kanpo uso". Denboraldi honetan zazpi partida jokatu ditu etxean eta jokoan egon diren 21 puntuetatik hamalau eskuratu ditu. Kanpoan puntu bakarra lortu du. Horrek argi eta garbi erakusten du zenbateko garrantzia duten etxeko neurketek.

Merezimendu osoz irabazi dio Valladolid taldeari. Lehen zatia ikusgarria egin du. Partidan oso ondo sartu dira eta lehendabiziko minututik erasora jokatu dute. Baloia alderik alde mugitu dute ate ingurura ailegatzeko. Estrategia jokaldietan ere arriskua sortu du. Hogeita seigarren minutuan jokaldi paregabea eginez Joseluk bat eta hutsekoa jarri du markagailuan. Gol honek taldeari konfiantza eman dio eta bere horretan jarraitu du. Handik gutxira Tomas Pinak bigarrena egin du. Oraingo honetan Masip atezainak huts nabarmena egin du eta hor zegoen erdilariak baloia saretara bidaltzeko.

Hortik aurrera Alavesek izan du jokoaren ekimena eta Valladolid ez da gauza izan gol aukerarik sortzeko. Minutuak joan ahala etxeko taldea jaun eta jabe izan da. Halere, bigarren zatirako kanpokoen susperraldia espero zen.

Bigarren zatiaren hasieran gauzak pitin bat aldatu dira. Bisitariak baloiaren jabe izan dira eta area ingurura hurbiltzen saiatu dira. Dena den, ez dute inongo arriskurik sortu. Arabarrak sendo aritu dira atzealdean. Gainera, Alavesek hirugarren gola egin du 76. minutuan. Epaileak ez du inongo zalantzarik izan penaltia adierazteko. Izan ere, atzelari batek ostiko nabarmena eman dio Duarteri area barruan. Horren ondorioz, nola ez, Lucas Perez aurrelari galiziarrak jaurti du eta saretara bidali du zaleen pozerako. Bolada ezin hobeari jarraipena eman dio. Gola sartu ditu azken zazpi neurketatan. Guztira zortzi egin ditu. Markak guztiak hausten ari da.

Festa borobiltzeko Garitanok Burgui zelairatu du azken minutuetan. Erdilaria min hartuta izan azken zortzi hilabetetan. Hurrengo aste bukaeran atsedena hartuko dute. Derbia, Eibarren aurka, azaroaren 24an izango da. Bertan ez dira izango Laguardia eta Manu Garcia, txartel horien zikloa bete behar dutelako. Halere, aukera ezin hobea izan daiteke lehen garaipena etxetik kanpo lortzeko.

--

Alaves. Pacheo; Martin, Laguardia, Ximo Navarro, Duarte, Aleix Vidal, Pina (85’. Burgui), Manu Garcia, Luis Rioja (60’. Burke), Lucas Perez, Joselu (76 Pere Pons).

Txartel horiak: 6’. Laguardia, 33’. Manu Garcia, 58’. Luis Rioja,

Valladolid: Masip, Javi Moyano (65’. Pedro Porro), Kiko Olivas, Salisu, Barba, Oscar Plano, Alcaraz, Michel, Toni Villa (46’. Anuar), Sergi Guardiola (46’. Sandro), Enes Ünal.

Txartel horiak: 31’. Barba, 75’. Alcaraz, 84’. Pedro Porro.

Golak:

1-0: 26’. Joselu.

2-0: 32’. Pina.

3-0: 75’. Lucas Perez.

Mendizorrotza futbol zelaiko harmailak:

16.148 ikusle bildu dira Mendizorrotza futbol zelaian. Eguerdi hotza, euritsua, erabat desatsegina futbol partida ikusteko. Halere, zaleek, berriz ere, erantzun ezin hobea eman dute eta harmailek itxura oso polita erakutsi dute. Ohi bezala, kantuan aritu dira gelditu gabe kiroldegiko harmailan jartzen diren zaleak. 19. minututik 21. minutura ohiko kantua egin dute "y la pancarta qué". Giro paregabea izan da. Gainera taldeak erantzun ezin hobea eman du. Partida bukaeran jokalariek euritan blai eginda eskertu dute emandako laguntza.

Harmailetan hitz eta pitz

Hamaiketako eginda eta Mendizorrotzarako bidean ez da tarte askorik izan hitz eta pitz aritzeko. Euripean sartu gara gure harmailan eta eseri bezain pronto nabaritu dugu hotza. Halere, denok garaipena espero dugu.

"Ze hotza! Hau hotza! Zer nahi duzu bada, orain arte izugarrizko eguraldia izan dugu. Orain egiten du egin behar duena".

"Beno, bada, badakizue irabazi, irabazi eta irabazi besterik ez zaigu gelditzen. Bestela zuloan sartuz gero badakizue zer zaila izaten den hortik ateratzea".

"Beno, hamaikakoan berriz ere Pina eta Ximo Navarro. Ondo, biak arima handiko jokalariak dira. Horixe behar du taldeak. Pinak lan ikaragarria egiten du zelai erdian. Baloi asko eta asko moztu eta lapurtzen ditu. Ea sasoian dagoen! ".

"Zelako hasiera, Laguardiak txartel horia ikusi du. Eibarren kontra ezin izango du jokatu. Hor lortu egin behar dugu lehen garaipena etxetik kanpo".

"Ondo partidari hasiera ona eman diogu. Goooool, ze ondo! Joseluk merezi zuen. Ondo, ondo. Jokaldi polita. Beno, bada, badirudi garaipena eskuratuko dugula".

"Goooool, Pinak sartu du, azeri zaharra. Atezainaren hutsa nabarmena. Ondo baino hobeto ari gara. Orain taldeak badaki zer egin behar duen. Baloia ondo erabiltzen ari dira. Gainera alaitasunez jokatzen ari dira".

"Hotza, hotza. Kafea edo zerbait edan behar atsedenaldian bestela jai izango dugu! ".

"Kontuz bigarren zatiarekin. Haiek erasora jokatuko dute".

"Beno, bada, atzealdean sendo ari gara. Haiek ez dute gauza handirik egiten. Baina, kontuz, gola sartuz gero partidan sartzen dira. Baina ez dute uste. Ia ez dute gol aukerarik sortu".

"Penaltia. Garbia. Ostiko galanta eman dio Duarte eta gainera epailea gainean zegoen".

"Goooool. Lucas Perezek penaltiz. Hau da hau aurrelaria denboraldia egiten ari dena. Ikaragarria. Negurako eramango dute. Ikusiko duzu".

"Ondo, izoztua eguraldiagatik eta erabat berotuta jokoa eta emaitzarekin".

"Hurrengoan atsedena eta hurrengoan Eibarrera irabaztera".


Everesteko tontorrera, duela hogei urte

Atzo, urriak 1, hogei urte bete ziren Josu Bereziartua azpeitiar mendigoizaleak Everest igotzea lortu zuela.

Atzo, urriak 1, hogei urte bete ziren Josu Bereziartua (Azpeitia, 1960) mendigoizaleak Everesteko gailurra zapaldu zuela. 1990ean abiatu zen aurrenekoz Everestera (8.848 metro), munduko mendirik garaienera, Sagarmatha euskal espedizioarekin, baina ez ziren tontorrera iritsi.

1992an Amaia Aranzabal neskalagunarekin eta Joxe Urbieta Takolo herrikidearekin igotzen saiatu zen, baina ez zuten lortu. Azkeneko espedizioan, 1992an, tontorrera heltzea lortu zuen, pare bat aste lehenago Cho Oyura (8.201 metro) heldu ondoren.

Espedizio hartan, Joxe Urbieta Takolo beheko kanpamenduan zegoen, haren igoera jarraitzen, eta honako elkarrizketa izan zuen Bereziartuak Takolo-rekin: "Joxe! Hego tontorrean natxiok. Hau oso ondo zegok eta indartsu sentitzen nauk" eta Takolok erantzun: "Segi aurrera orduan, eguraldi ona zegok eta". 40 minutu beranduago Bereziartua Everesteko gailurrera iritsi zen. "Everestek bere tontorrera iristeko eta hemen gainetik ikusten dena sentitzeko aukera eman dit. Hau ezin da kontatu, nirea da bakarrik", zioen iritsi zenean.

2000. urtean ere joan zen azpeitiarra Everestera. Euskaldun eta katalan batzuekin joan zen, TVErako programa grabatzera.

2001eko abenduan, Izarraiztik Everestera liburua aurkeztu zuen Bereziartuak.


Gabonak antolatzeko bilera deia

Udalaren kultur batzordeak bilera ireki bat antolatu nahi aurtengo abenduko jaiak antolatzeko. Bertara gonbidatuta zaudete jai hauetarako proposamenak dituzuen talde, eragile edo herritarrak gonbidatuta zaudete. Bilera eguna: urriaren 4ean, ostirala, 19:00etan Alondegia kultur etxean. Bilerara etorri ezin baina ideia edo proposamenik izan ezkero, kultur etxera hurbil zaitezkete edo kultura@zumaiakoudala.net helbidera idatzi.


Sinboloen Legea aldatzeko herri ekinaldi legegilea hasi dute Nafarroan

Jende ezagunak babestu du Nafarroako aniztasuna babesteko egitasmoa. Onartu edo ez erabakiko du bihar parlamentuak


Poliziak baieztatu du beste zazpi andreren irudiak zituela gordeak Aguilarrek

Argazki batzuek «indarkeria zantzuak» dituztela aitortu dute ertzainek lekukotzan.Andreok aurkitzeko eskatu du Clara Campoamor elkarteak

Joan den ostiralean abiatu zen Juan Carlos Aguilarren aurkako epaiketa. 2013an Jenny Rebollo eta Ada Otuya hil zituela aitortu zuen akusatuak lehen saioan, baina ez zuen aitortu tema ankerrez jokatu izana. Hori ebaztea izango da epaiketaren ardatz nagusia asteon. 2013ko ekainaren 2an Aguilar atxilotu zuten ertzainek deklaratu zuten atzoko saioan, baita Otuyaren erasoaren berri emateko larrialdietara deitu zuen emakumeak ere. Akusatuak jabetzan zuen Zen4 gimnasioan beste zazpi andreren argazki eta bideoak aurkitu zituztela adierazi zuen ertzain batek lekukotzan, eta «indarkeria zantzuak» ageri zirela irudi batzuetan. Sakelakoan andre horietako batzuen zenbakiak gordeta zeuzkan Aguilarrek, eta, poliziak adierazi zuenez, haietako batzuekin harremanetan jarri ziren orduan. Andre guztiak topatzeko eskatu du Blanca Estrella Ruizek, Clara Campoamor elkarteko presidenteak: «Ez dakigu emakume guztiak bizirik dauden ala ez. Guztiak aurkitzeko eskatu genuen bere garaian. Non daude?». Beharrezkotzat du irudiotako emakume guztiak aurkitzea, «bizirik dauden ala ez baieztatzeko».

Aguilar atxilotu zuten unea deskribatu zuten atzo deklaratu zuten zazpi poliziek. Xehetasunak eman zituzten akusatuaren egoeraz, baita Otuyarenaz ere. Konorterik gabe aurkitu zuten biktima ertzainek, eskuak eta oinak lotuta. Polizien arabera, «eraso basatia» jasan zuen, eta hori da, hain zuzen, Otuyaren senideen abokatuak eta herri akusazioak frogatu nahi dutena. Hilketa horregatik 25 urteko kartzela zigorra eskatu dute; 45 urte orotara.

Fiskala auzian izaten ari den jarrerarekin ere deseroso daudela iradoki zuten Clara Campoamor elkarteko eta Otuyaren senideen abokatuek atzoko saioa bukatzean. Akusatuaren «defentsa» egiten ari dela nabari dute biek. Rebolloren sendiaren abokatuak nabarmendu zuen ezin dela hilketa horretaz zehaztasunik jaso, laurdenkatuta aurkitu zutelako haren gorpua, «beldurrezko film bat balitz bezala». Zaildu egin du horrek ikerketa. Gaur jarraituko du Aguilarren epaiketak: auzitegi medikuen deklarazioak jasoko dituzte.

Bitartean, luzatu egingo diote behin-behineko espetxealdia akusatuari. Bi urtekoa ezarri zion auzitegiak Aguilarri 2013aren ekainaren 2an atxilotu zutenean, eta bi hilabete barru bukatuko zaio aldi baterako ezarritako zigor hori. Baina gertakarien «larritasunagatik» eta akusatuak duen «ihes egiteko arriskuagatik», espetxealdia beste bi urtez luzatzea erabaki zuen lurralde auzitegiak atzo.


Heziberri eta LOMCEri buruz, bihar arratsaldean

Beste Hezkuntza Eskola bat antolatu dute bihar, arratsaldeko 19:00etan, udaletxeko areto nagusian. Oraingoan, LOMCE eta Heziberri, txanpon berdinaren bi aldeak gaia da landuko dutena.


San Fermin erretiratuen elkarteak bere eguna ospatuko du azaroaren 4ean

Bazkarirako txartelak urriaren 27a baino lehen erosi behar dira

Lesakako San Fermin erretiratuen elkarteak azaroaren 4ean ospatuko du elkartearen eguna. Goizean, aurten hildako elkarteko kideen aldeko meza izanen dute eta gero bazkaltzera bilduko dira Irubide jatetxean. Bazkarirako txartelak urriaren 27a baino lehen bildu beharko dira San Fermin elkarteko ostatutik. Bazkideek 25 euro ordaindu beharko dute eta hauen laguntzaileek 28 euro. Bazkal ondoan, aurten jokatutako lehiaketa ezberdinen txapeldunei sariak banatuko zaizkie.


Zaharren Babeslekuak urteko batzarra egingo du urtarrilaren 10ean

Kultur Etxeko arteto nagusian izango da batzarra, 16:15etik aurrera. Bigarren deialdia 17:00etan egin dute.

Urtarrilaren 10ean, asteazkenean, urteko batzarra egingo du Zaharren Babeslekuak. Kultur Etxeko arteto nagusian izango da batzarra, 16:15etik aurrera. Bigarren deialdia 17:00etan egin dute. Hau da landuko duten gai zerrenda:

Presidentearen agurra

2017ko urtarrilaren 11n egindako azken Batzar Nagusiaren akta irakurri eta, egoki bada, onartzea

Alkatearen hitzak

Ekitaldi ekonomikoaren itxiera eta 2017. urteko balantzea

2017ko jardueren memoria

Zuzendaritza batzordeko kideak berritzea

Eskariak eta galderak

2018ko kuotaren ordainketa

Babeslekuak bazkideei gogorarazi nahi die urtarrilaren 22tik 26ra bitartean kobratuko dutela 2018ko kuota. Arratsaldez ordaindu beharko da kuota, 16:00etatik 18:00etara, Babeslekuan bertan.


Bizkaiko onenak berdintasun arloan

Ibarrangelu Bizkaiko herririk onenenetako bat da emakumezkoen eta gizonezkoen arteko berdintasun arloan, Bizkaiko Foru Aldundiak egindako azterketa baten arabera. Urtero bezala, Bizkaiko emakumezkoek lan merkatuan bizi duten egoera aztertu du Foru Aldundiak, eta emaitzarik onena bertoko herriak lortu du, Loiugaz eta Sondikagaz batera. Jesus Mari Ziluaga alkatea “pozik” agertu da, albiste ona dela iritzita. Dioenez, “berez heldu da emaitza ona, plangintzarik zehaztu barik”. Izan be, Ibarrangelun emakumezkoek betidanik izan dute “botere handia”.

Sailkapena egiterakoan, emakumezkoek goi mailako ikasketak dituzten, ordaindutako lanbidea duten, eta botere guneetan duten erabakitzeko ahalmena izan ditu kontuan Aldundiak. Ziluagak ez ditu ikasketen eta lan baldintzen datu zehatzak ezagutzen, baina Ibarrangelu ondo ezagutzen duela dio. Alkatearen berbetan, “txikia zenean be”, emakumeek mugitzen zuten herria, erabaki eskumen handia izan baitute beti. Jakinarazi duenez, batez be, “arlo sozio-kulturalean” eragin du emakumezkoen jardunak.


Fiskaltzak biharko mobilizazioa debekatzeko eskatu dio epaileari

Deialdiaren atzean Herrira plataforma dagoela argudiatu du fiskalak Ruz epaileari mobilizazioa debekatu dezala proposatzeko«Ez da atxiloketen garaia, konponbidearen garaia baizik», adierazi du Tantaz Tantak

Tantaz Tantak presoen sakabanaketaren kontra eta konponbidearen alde biharko Bilbon antolatu duen mobilizazioa debeka dezala eskatu dio Carlos Bautista Espainiako Auzitegi Nazionaleko fiskalak Pablo Ruz epaileari. «Ezin da onartu izaera terrorista izateko zantzuak dituen talde batek antolatu duen manifestaziorik», esan dio fiskalak debekua galdegiteko. Tantaz Tantak Herrira-ren helburu berak dituela argudiatu du, antolatzaileen izaera «terroristatzat» jotzeko: «ETAko presoen aldeko mobilizazioetarako ahalik eta atxikimendu gehiena lortzeko helburua du».

Espainiako Gobernuak Araba, Bizkai eta Gipuzkoan duen ordezkari Carlos Urkijok Auzitegi Nazionalean salaketa aurkeztu eta biharamunean egin du eskaera fiskaltzak. Urkijok bezala, AVT, Dignidad y Justicia eta APAVT biktimen elkarteek ere egin dute mobilizaziorako deialdiaren aurkako salaketa, eta debekatzeko eskatu dute.

Oso bestelako mezua eman dute antolatzaileetako bi ordezkarik 4.300 deitzaileen izenean, goizean egin duten elkarretaratzean: «Ez da atxiloketen garaia, konponbidearen garaia baizik». Hori dela eta, beste ezeren aurretik, bezperan atxilotutako guztiak «berehala askatzeko» eskatu zuten.

Ez desbideratzeko deia

Polizia operazioa salatu, eta bidean aurrera egiteko deia egin zuten Amets Martinez eta Susana Velez Tantaz Tantako kideek. «Gure bidea ez uztera animatu nahi dugu euskal gizartea, eta lanean jarraitzera, giza eskubideen eta bakearen alde. Larunbatean, orain sentitzen dugun tristezia, kezka eta amorrua itxaropenaren, konponbidearen eta geroaren aldeko milaka tanta bihurtuko ditugu». Eta halakoxeak ziren Bilboko udaletxeko eskailerak bete zituztenen aurpegiak: serio eta ilunak. Eskuetan, tanta bat irudikatzen duen txartel bana.

Mugimenduko kideen ustez, ez da gutxiagorako. «Gizarte honen gehiengoak ez du ulertzen eta ez du onartzen Espainiako Gobernuaren jarrera bortitza eta probokatzailea», adierazi dute elkarretaratzearen amaieran.

Asteazkeneko atxiloketen helburua «arreta desbideratzea» dela uste dute: «Gaur egun sakabanaketa da gatazka puntua; sakabanaketa da gobernuen ahulgunea, ez dutelako arrazoirik horri eusteko». Hori dela eta, Espainiako eta Frantziako gobernuak «zer egin ez dakitela» daudela uste dute herri ekimeneko kideek. Eta horregatik salatu dute «gizarteak bakeranzko pausoak eman nahi dituen honetan» gobernuek «gerra irudiak» erakutsi nahi dituztela.

Baina horren aurka «erantzun indartsua» emango dute herritarrek bihar, Tantaz Tantako kideen ustez; «inoiz baino handiagoa», diote. «Presoak Euskal Herrira ekarri behar dituzte».

Hartarako, Bilbora joateko eskatu diete herritarrei, egingo diren aldarriak argi utzita: «Tantaz tanta, pertsonaz pertsona, itsaso izugarri handia sortuko dugu sakabanaketaren amaieraren alde. Giza eskubideen urratzeen amaiera eskatuko dugu, eta Madrilgo eta Parisko gobernuei aditzera emango diegu nekatuta gaudela beren politika suntsitzaileekin».

Aldarriak bete daitezen, protagonismoa herritarrek hartu behar dutela ohartarazi dute, eta horregatik nahi dute bildu sekula baino jende gehiago. «Politikariek arazoak konpontzen ez badituzte, herritarren garaia iritsi da. Bakoitzaren ideologia eta interesez haratago, garaia iritsi da kalera ateratzeko eta adierazteko euskal herritarrok bakea nahi dugula, ez dugula gerra estrategiarik onartzen eta garaile eta galtzailerik gabeko gizarte bat nahi dugula».

Biharko mobilizazioan bilduko den pluraltasuna errespeta dadila ere eskatu dute antolatzaileek, eta «protagonismo osoa» herritarrei ematea. Protagonismoa ez dela eurena esan diete horrela alderdietako ordezkariei.

11:00etatik aurrera, Areatzan

17:30ean abiatuko da biharko ekitaldi nagusia bi guneetatik: Bilboko udaletxetik eta Casillatik. 300 autobus bete baino gehiago espero dituzte. Bizkaitik eta Arabatik joandakoei Casillara joateko deia egin diete, eta, Gipuzkoatik, Nafarroatik zein Iparraldetik doazenei, udaletxe aurrera joateko. Bi «olatuak» Zabalburu aldera abiatuko dira, eta han elkartuko dira. Han izango da ekitaldi nagusia, 18:30 aldera.

Aldarri eguna 11:00etan hasiko da, Bilboko Areatzan, ekitaldi askorekin.


Ekonomia tartea: Tavex-eko aurre erretiratuen egoera larria